Карантин вақтида чекишни ташлаш бўйича тавсиялар берилди | Qalampir.uz\nКарантин вақтида чекишни ташлаш бўйича тавсиялар берилди\nСаломатлик\t08 Май 16:19 3838\nЎз-ўзини изоляция қилиш даври фойда келтириши ва ёмон одатлардан халос бўлишда ёрдам бериши мумкин. Масалан, масофадан туриб қўллаб-қувватлаш шакллари чекишни ташлашга ёрдам беради. Ушбу фикрни Россия Соғлиқни сақлаш вазирлигининг Терапия ва профилактика тиббиёт марказининг (ТПТМ) Тамаки истеъмол қилишнинг олдини олиш ва назорат қилиш федераль маркази раҳбари, тиббиёт фанлари номзоди Марина Гамбарян билдирди.\n“Биз масофавий қўллаб-қувватловчи ва никотин ўрнини босадиган дориларни ишлатишни тавсия этамиз. Тўсатдан ва бир вақтнинг ўзида чекишни ташлаш борасида маслаҳат берадиган бўлсак, чекиладиган сигареталар сонини секинлик билан камайтириб боришни тавсия этамиз. Шунда одам чекишни ташлаш давридаги оғирликни енгиб ўтади”, деди мутахассис.\nГамбарян, шунингдек, жамоавий қўллаб-қувватлаш ёмон одатдан халос бўлишда катта ёрдам бўлиши мумкинлигини қўшимча қилди. Мутахассиснинг фикрига кўра, агар дўстлар ёки танишлар бир вақтнинг ўзида чекишни ташлашга қарор қилса, улар билан биргаликда буни қилиш осонроқ кечади.\n“Психологик қўллаб-қувватлаш ва бир-бирларини назорат қилиш туфайли ёмон одатдан тезроқ қутулиш мумкин”, деди Марина Гамбарян.\n14 Июль 08:38 62117\n12 Июль 16:08 39999\n13 Июль 08:33 37964\n13 Июль 23:00 32011\n14 Июль 20:05 26324


04 август 2020, Тошкент вақти: 18:43\nВалерий Михайлович Ҳалилов, А.В. Александров номидаги ансамбл директори\nТу-154 техник носозлик боис қулаган бўлиши мумкин\n25 декабрь тонгида Сочи қирғоқларида қулаган ҳарбий самолёт ҳалокатига техник носозлик сабаб бўлгани тахмин қилинмоқда.\n"Интерфакс" агентлигининг ўз манбаларига таяниб хабар қилишича, терговчилар айни пайтда техник носозлик ва сифатсиз ёнилғи эҳтимолларини текширмоқда.\nАгентлик манбаси терговчилар "террорчилик акти", деган версияни ҳозирча мутлақо эҳтимолдан соқит қилаётганини ҳам қўшимча қилган.\nМудофаа вазирлиги берган маълумотга кўра, самолёт Сочи жанубидаги Адлер шаҳридан маҳаллий вақт билан тонгги соат 5:25да ҳавога кўтарилганидан бироз ўтиб, радарлардан ғойиб бўлган.\nСамолёт Москвадан Сочига келган ва бу ердан Суриянинг Латакия шаҳрига йўл олаётган эди.\n"Ту-154 бортидагиларнинг ҳаммаси нобуд бўлган"\nРоссия Мудофаа вазирлиги самолёт бортида бўлган шахсларнинг исм-фамилиясини эълон қилди.\nРоссия Мудофаа вазирлиги самолёт бортида бўлганларнинг ҳаммаси нобуд бўлган, деб тахмин қилмоқда.\nАйни пайтда денгиз қирғоғидан 12-14 километр масофадаги сув сатҳидан самолёт қолдиқлари ва йўловчиларнинг буюмлари топилмоқда.\nБортда 84 йўловчи ва экипажнинг 8 аъзоси бўлган. Булар ҳарбийлар, Россиянинг машҳур Александров номидаги ҳарбий ансамбли ижрочилари ҳамда турли ОАВнинг 9 журналисти эди.\nҲалок бўлганлар орасида бир ўзбекистонлик бор\nТу-154 бортида бўлган Александров ҳарбий ансамблининг раҳбари, Россияда танилган ҳарбий мусиқачилардан бири - Валерий Ҳалилов асли ўзбекистонликдир.\nАлександров номидаги ҳарбий ансамбл чиқишларидан бири\nГенерал-лейтенант Валерий Халилов 1952 йилнинг 30 январида Сурхондарё вилоятининг Термиз шаҳрида туғилган. 11 ёшида Москвадаги мусиқа мактабига ўқишга кирган. 1975 йилда Чайковский номидаги консерваториянинг Ҳарбий-дирижёрлик факультетини тамомлаган.\n2002 йилда Россия қуролли кучларининг ҳарбий-оркестр хизматига раҳбарликка тайинланган. Шунингдек, у "Спасская башня", "Амурские волны", "Марш столетия" каби ҳарбий-мусиқа фестивалларига ҳам раҳбарлик қилган.\nРоссия армиясининг 25 декабрь куни ҳалокатга учраган самолёти бортида бўлган А.В. Александров номидаги ансамблга эса 2016 йилнинг апрелидан бошлаб, раҳбарлик қилиб келаётган эди.\nСамолётдагилар рус ҳарбийларини қутлаш учун бораётганди\nУлар Россиянинг Суриядаги "Хмеймим" ҳаво базасида қолгаётган аскарларни Янги йил байрами билан қутлаш учун йўлга чиққан.\nРоссия матбуоти бераётган хабарларга кўра, ҳалокатга учраган учоқ бортида "Биринчи канал"нинг 3 журналисти, 3 техник ходими, НТВ телеканалининг 1 журналисти ва 2 техник ходими бўлган.\nБундан ташқари, Россиядаги "Справедливая помощь" инсонпарварлик жамғармасининг директори, мамлакатда доктор Лиза исми билан танилган Елизавета Глинка ҳам бор.\nА.В. Александров номидаги ҳарбий ансамблнинг 64 аъзоси ҳам самолёт бортида эди.\n26 декабрь Россияда мотам куни бўлади\nАйни пайтда ҳалокат жойида қутқарув-қидирув ишлари бормоқда. Кремл матбуот хизмати президент Путин Москвадан туриб жараённи мунтазам кузатаётганини хабар қилди.\nПрезидент Путин ҳалокат муносабати билан 26 декабрни Россияда мотам куни, деб эълон қилди:\n"Биринчи бўлиб ҳалок бўлган фуқароларимизнинг оила-аъзоларига ўз ҳамдарлигимни билдираман. Ҳукуматга комиссия тузиш вазифаси топиширилди, комиссияга Траспорт вазири бошчилик қилади. Эртага Россияда умуммиллий мотам куни эълон қилинади", деди президент Путин.\n"Самолёт 2 ой олдин кўрикдан ўтган"\nҲалокатга учраган Ту-154 самолёти 1983 йилда ишлаб чиқарилган.\nМудофаа вазирлиги берган маълумотга кўра, жами 6 минг 689 соат учган ҳарбий самолётни биринчи даражали учувчи Роман Волков бошқарган.\nРасмий маълумотга кўра, учоқ охирги бор 2014 йилнинг 29 декабрида таъмирланган, шу йилнинг сентябрь ойида эса режали тартибда техник кўрикдан ўтказилган.\nСамарқандда давлат ҳимоясига олинган тарихий бино бузиб ташланди


05 июл 2020, Тошкент вақти: 11:06\nКундалик тирикчилик ташвишлари¸ Озодликка сим қоқаëтганлар фикрича¸\nТандемон ва Интевон – Сеулдаги ўзбеклар қароргоҳлари\nЖанубий Кореядан телефон қилган Абдулла Абдумўминов Озодлик тўлқинларида Ўзбекистондан хорижга кетиб, фоҳишалик қилаётган аёл-қизлар ҳақида сўз борган эшиттиришга ўз муносабатини билдириди.\nАбдулла бундай ўзбек хотин-қизлари хорижда кўпчилик ва уларнинг аксарияти тирикчилик илинжида шу йўлга юраётганидан дили оғриётганини айтди.\n- Фоҳишалар Ўзбекистондан ëш қизларнинг чиқиб кетаëтганлиги, кўпроқ aраб давлатларига айтаяптилар ҳамма. Лекин Кореяда ҳам ëш қизлар фоҳишалик билан шуғулланаëтгани кўпайиб кетган. Ўзбекистонликлар айниқса, Наманган, Самарқанд, Тошкентдан через чур кўп ëш фоҳишалар.\nОзодлик: Кўрганмисиз бирортасини?\n- Ҳа. Наманганликларни кўрганман. Гули дегани бор, яна тошкентликлар бор, самарқандликлар бор.\n- Танийдиганим 17 ëшда бор. Уларнинг дугоналари, ўртоқлари бор. Кореяга эрга тегиб келади. Документ учун бир-икки ой эри билан яшайди. Кейин ўзи хоҳлаган ишини қилиб, фоҳишалик қилиб, Инчевон деган шаҳарчаси бор, Тандемон деган шаҳарчаси бор, полний ўзбекларнинг шаҳри. Тошкент, Самарқанд, Бухоро ҳамма ердан муҳожирлар жуда ҳам кўп. Бу ерга эрга теккан қизлар черезчур кўпайиб кетган. Номига эрга тегиб келади. Эрга тегиб келдим дейди, лекин фоҳишалик билан шуғулланиб юрганлар роса кўп. Ўзбекистонлик дейишга ҳам нима бўласан-да. Яхши ишда ишлайдиганлар кам.\nОзодлик: Яхши, текис юрадиган аëллар ҳам кўпдир. Сиз миллатдош аëлларингизга тош отиб қўймаяпсизми? Туҳмат қилиб қўймаяпсизми?\n- Туҳмат қилаëтганим йўқ. Кўрганимни айтаяпман. Ота-оналар билиб қўйсин. Бу туҳмат эмас. Просто ўзбекистонликларга айтмоқчиман. Қийинчиликдан кирганлар бор. Шуни айтмоқчиман, дейди Жанубий Кореядан телефон қилган Абдулла Абдумўминов.\nАндижонда муҳтожликда қолган ўшликларга ёрдам беринг!\nНаманган вилоятидан телефон қилган Қодиржон Одилов ўтган йили июн ойида содир бўлган қонли воқеалар ортидан Андижонга қочиб келган ўшлик қочқин оилалар оғир аҳволда кун кечираётгани ҳақида сўзлади.\nҚирғиндан олдин Қорасув-Тошкент йўналишида савдогарлик қилиб юрган йигитларнинг бир нечасини яхши таниган Қодиржон гапиради:\n- Икки-уч йил олдинлари Тошкентда биз билан савдо-сотиқда бирга ишлаб юрган болаларнинг кўплари Андижонга қочиб, қийналиб юришибди.\nОзодлик: Ўшданми улар?\n- Ўшдан кўп. Мен ўшалар билан суҳбатлашиб гаплашганимда, мен танийдиган битта-иккита болаларнинг айтишига қараганда 10тага яқин болалар ҳозир Андижонда қийналиб юришибди.\nОзодлик: Улар савдогарчилик қилармиди?\n- Олдинлари ҳақиқатан ҳам пулдор, пуллари кўп, ўзларига тўқ, тагларида иккита-учта машиналари бор болалар эдида. Қоринларини тўйғазишга пули йўқ қийналиб юришганини эшитаяпмиз. Имкониятимиз бўлганда биз ҳам 50-100 доллар ëрдам берамиз.\nОзодлик: Бола-чақаси билан ўтганлар борми?\n- Бор. Лекин битта-иккита. Кўпларнинг оиласи қолиб кетган. Икки-уч йил олдин Россияда юрган ўшлик бола яқинда Наманганга аэропортга келди. Ўзим кутиб олдим. Ота-онасини кўра олмайди, Ўшга бора олмайди. “Ака бўлди. Тинчликку. Қайтиб ўтиб кетаверсангиз бўлаверадику” десам, “Уруш чиқаргансанлар, бошқа қилгансанлар. Аслида бизнинг ҳеч қанақа айбимиз йўқ. Маҳалламизга келиб оиламизни, бошқасини ҳимоя қилганлигимиз учун қайтиб ўтадиган бўлсак, уруш чиқаргансан деб қамаб қўяди” дейди.\nОзодлик: Ошна-оғайнилар тўрт-беш сўмдан ëрдам бериб турибсизлар.\n- Ҳа шундай, дейди Наманган вилоятидан телефон қилган Қодиржон Одилов.\nРаҳбарларда ватан ва миллат туйғуси йўқ, шекилли\nСамарқанд вилоятидан телефон қилган Маҳмуд исмли ўқитувчи "Қурултой" эшиттиришида муҳокама қилинган мавзуга муносабат билдириб, эшиттириш иштирокчиларидан бири айтган фикрни қувватлаши ҳақида сўзлади.\nМаҳмуд ака иштирокчилардан бири айтгани каби мавжуд ҳамма муаммоларни жумлаларга тизиб, жумла аввалига “Нега?” деган саволни қўйганидан сўнг ҳосил бўлган манзарадан даҳшатга тушганини айтади.\n- Якшанба куни "Қурултой" эшиттиришидаги Норвегияда яшовчи Абдулла ака ва тошкентлик Жаҳонгир аканинг фикрларига тўлиқ қўшиламан. Моҳиятини аниқлаш учун “Нега?” деган саволни қўйиш керак деган эди-да. Ўзбекистонда нон қимматлашгани ва буғдой масаласида бўлган эди-да.\nАгар Ўзбекистондаги ҳозирги муаммоларга қўллайдиган бўлсак, шу оддий “нега”лардан бошласак, нега пулини тўласак ҳам электр йўқ қоронғида ўтирибмиз, газ йўқ совқотмоқдамиз, нега йўлларимиз дабдала, бу оддийларида. Жиддийроқ саволларга ўтадиган бўлсак, нега нон қимматлашмоқда, ҳукумат фермерлардан бор ғалланинг килосини мажбуран 160 сўмдан олиб қўйиб, Ўзбекистонда бир килосининг 1000 сўмдан сотилишига йўл қўймоқда, нега етиштириб топширилаëтган пахтадан халққа бир сўмлик манфаат йўқ, нега ишсизлик, нега беш-олти миллион юртдошларимиз чет элда ишлашга мажбур. Бу нега, негалар 20 йилдан буëн кўпайса кўпайди ҳеч камаймади. Ўзбекистон бу муаммоларни бир йилда ҳал қилса бўладиган ижтимоий, сиëсий, иқтисодий потенциалга эга деб ўйлайманда мен. Лекин юқорида ўтирганлар буни хоҳламайди.\nОзодлик: Нега истамайди?\n- Мен ўйлайман, уларда миллат, ватан деган туйғу бўлмаса керак. Ватан, миллат туйғуси бўлмаган жойда эзгулик бўлмайди деб ўйлайман, дейди самарқандлик Маҳмуд исмли ўқитувчи.\nТошлоқда бунёд қилган боғидан айрилган деҳқон арзи\nФарғона вилоятининг Қува туманидан телефон қилган инженер-гидротехник Алижон Турғунов фермер хўжаликларини йириклаштириш ортидан бораётган жараён боис қуруқ тошлоқда бунёд қилган боғидан айрилгани ҳақида сўзлар экан, ҳокимиятларга қўнғироқ қилиб, унинг ҳаққини ундиришда кўмаклашишимизни сўради.\n- Пирамидага ўхшаган жойларга боғ қилганмиз. 100 йил, 1000 йиллардан бери экилмаган жойларни боғ қилганмиз. Энди 3 гектардан кам бўлса қўшиласан¸ деб бир саводсиз одамларга. Кеча сизларга биттаси гапирди шофëрлар, милициялар ер эгаси бўлиб қолган деб. Худди шунақа одамлар бўлиб қолиб, жуда диққат қилаяпти. Шунга бир ҳокимиятларга телефон қилиб, бўр сўроқ савол қилиб гапириб қўйсанглар¸ бизга сал осон бўлармикан дейман.\nОзодлик: Касбингиз нима ўзи сизни?\n- Менинг касбим инженер. Сув хўжалик бўйича қурувчиман. Боғни боғ қилиб, қора қоғозлардан ариқ қилиб насос билан баландликка сув чиқариб, 24 метр баландликка, 100 метр узунликка пожарний шланкалар билан чиқариб юриб боғ қилдик. Энди эгаси чиқиб турибди.\nОзодлик: Ерни олиб қўйишдими уже?\n- Маҳалла комитетига зарда қилиб битта болага қўшилиб кетдим. Айтдим шу сенлардан қутулай. Аризани мажбур ëздиришди. Бўлмаса солиқдан ҳам қарзимиз йўқ. Ўзимиз олий маълумотли. Иккита-битта ишчига ҳақ ëзиб, 15та неварани боқаëтган эдик, дейди Алижон ака.


Бирорта ҳам CD-диск ёки видеокассета экспертизадан ўтмай туриб Ўзбекистондан олиб чиқиб кетилиши мумкин эмас - Фарғона.Ру ахборот агентлиги\n18:47 msk, 12 Июль 2020\nБирорта ҳам CD-диск ёки видеокассета экспертизадан ўтмай туриб Ўзбекистондан олиб чиқиб кетилиши мумкин эмас\n14.09.2006 17:04 msk\nЎзбекистондан бирор мамлакатга китоблар, кассеталар ёки дисклар жўнатишни истаган кишиларнинг ҳаммаси мазкур буюмларни почтада рухсатномасиз қабул қилишдан бош тортишларига дуч келади. Айни пайтда почтачиларнинг ўзлари ҳам бундай ҳужжатлар қаерда берилишини кўпам билавермайдилар: “Бу билан қаердадир Маданият вазирлигида қанақадир бўлим шуғулланади”.\nБундай қийинчиликларга чет элларда ўтказиладиган кўргазмалар ёки фестивалларда иштирок этиш учун ўз картиналарини мамлакатдан олиб чиқиб кетмоқчи бўлган ўзбекистонлик рассомлар ҳам дуч келадилар. Улар ҳам “қаердадир Маданият вазирлигида” уларнинг картиналар “бадиий қийматга эга эмас”лиги ҳақида гувоҳлик берувчи мутлақо бемаъни қоғоз олишлари керак. Ҳар ҳолда аввал шунақа эди, таниш рассомлар гапириб бергандилар.\nБиз Ўзбекистон Маданият ва спорт вазирлигида рухсатнома бериш билан шуғулланадиган бўлим ҳозирда мустақил ташкилот сифатида ажралиб чиқиб кетгани, эндиликда алоҳида бинода жойлашган бу ташкилот Бадиий экспертиза бошқармаси деб аталишини аниқлашга муваффақ бўлдик. Бугун, 14 сентябрь куни мазкур бошқарма ўзининг ўн йиллик юбилейини нишонламоқда, шу муносабат билан пойтахтдаги “Дархон” ресторанида Маданият ва спорт вазирлиги, божхона, милиция ва МХХ ходимларидан иборат меҳмонларни кутиш билан банд.\nОддий одамларнинг фикрича, мазкур бошқарма аҳолидан пул ундириш учун навбатдаги тўсиқ сифатида ташкил этилган. Бу ердан рухсатнома олиш учун энг камида икки минг сўм сарфлаш керак. Почта орқали фильмлар ёзилган CD юбормоқчи бўлганимда бунга шахсан ўзим гувоҳ бўлдим. Бадиий экспертиза бошқармасида дискни компьютерда кўриб чиқишди, порнография ва террорчиликка ишоралар йўқлигига амин бўлишгач, ғилофлашиб, унга рухсатнома талонини ёпиштиришди. Фақат ана шундай ғилоф бўлгандагина почтачилар ахборот ташувчи ашёлар мавжуд бўлган посилка ва бандеролларни жўнатиш учун қабул қилиб оладилар.\nБошқарма юбилейи арафасида “Фарғона.Ру” АА мухбири унинг ходимлари билан суҳбатлашди.\nТўлқин Арзиев. “Фарғона.Ру АА” фотоси\n- Биз 1998 йилнинг 29 августида қабул қилинган “Маданий қийматга эга бўлган ашёларни олиб кириш ва олиб чиқиб кетиш тўғрисидаги Ўзбекистон Республикаси қонуни” ҳамда Вазирлар Маҳкамасининг 1999 йил 23 мартида чиққан “Маданий қийматга эга бўлган ашёларни олиб кириш ва олиб чиқиб кетиш масалаларини тартибга солиш тўғрисида”ги қарори асосида ишлаймиз, - дейди Бошқарма раиси Тўлқин Арзиев. – Ҳамма ашёлар учун ҳам рухсатнома талаб қилинавермайди. Масалан, китоблардан бунга кўп жилдли асарлар, обуна нашрлари, луғатлар, маълумотномалар, энциклопедиялар киради. Бадиий адабиёт ёки дарсликлар эса мутлақо эркин юборилиши ёки олиб кирилиши мумкин. Қийинчиликлар эса почта бўлими ходимларининг барча қонун-қоидаларни билмаганлари учун эҳтиёт чораларини кўришларидан келиб чиқаётган бўлса керак.\nАрзиевга кўра, маданий қадриятга эга бўлган ашёларни олиб чиқиб кетиш ва олиб кириш юзасидан назорат ўтган йили кучайтирилган, ўшанда ўзбекистонлик бир фуқаро XVIII асрга дахлдор йигирмата олтин тангани китоб муқоваси остига яшириб, уни почта орқали жўнатишга уринганди. Почтада бу юкни қабул қилганлар, олтинни эса чегарага борганда Миллий хавфсизлик хизмати ходимлари топганлар.\nБарча CD-дисклар, видео ва аудиокассеталар ахборот ташувчи восита сифатида истисносиз Бадиий экспертиза бошқармасида текширувдан ўтиши керак, бошқарма ушбу воситаларда конституцион тузумни ағдариш, территориал яхлитликни бузиш, давлат мустақиллигига таҳдид, террорчилик, зўравонлик, диний экстремизмга даъват этиш кабилар ҳамда порнографик мазмундаги материалларнинг бор-йўқлигини текширади. Айна пайтда, Арзиевнинг эътирофича, Ўзбекистонда яланғоч одам тасвири туширилган ҳар қандай эротика порнография бўлиб ҳисобланади. Шу зайл, кўплаб классик кинодурдоналар ҳам ана шу моддага тушади. Шу билан боғлиқ равишда Тошкентдаги Янгиобод бозорида очиқдан-очиқ сотилаётган, порнографик мазмундаги CDлар қаердан келиб қолаётгани тушунарсизлигича қолаётир.\nРассомлар ўз ишларини чет элга олиб чиқиб кетишлари учун мазкур ишларнинг бадиий аҳамият касб этмаслиги ҳақида тасдиқнома олишлари юзасидан Арзиев Бошқарма у ёки бу хилдаги бадиий қийматга эга асарни фақат унинг яратилганига эллик йилдан ошмаган тақдирдагина ўша асарни олиб чиқиб кетиш учун гувоҳнома бериши мумкинлигини билдирди. Акс ҳолда, у Ўзбекистонда тарихий қиймат касб этиб, ҳатто хусусий мулк бўлса ҳам, олиб чиқиб кетилиши мумкин бўлмай қолади. Т. Арзиевнинг қатъий ишонишича, ҳатто Бадиий экспертиза бошқармаси гувоҳномасини олган тақдирда ҳам, тарихий ва маданий қийматга эга бўлган ашёларни Ўзбекистондан олиб чиқиб кетишнинг имкони йўқ, бадиий экспертиза ўтказаётган экспертга пора бериш ҳақида эса гап бўлиши ҳам мумкин эмас.\n- Ўзингиз ўйлаб кўринг: агар ҳатто бизнинг мутахассис буюмга нотўғри баҳо берган тақдирда ҳам, бу ашё барибир божхонада ушлаб қолинади, ёлғон экспертиза хулосасини бергани учун 238-модда бўйича мол-мулки мусодара этилган ҳолда саккиз йилдан ўн беш йилгача қамоқда ўтиришни ҳеч ким хоҳламайди, - дея таъкидлайди Тўлқин Арзиев.\nҚадимий иконаларни олиб чиқиб кетиш мумкин эмас. “Фарғона.Ру АА” фотосурати\nБироқ, биздаги маълумотларга кўра, тарихий ва маданий қийматга эга бўлган бу буюмлар аввал қандай олиб чиқиб кетилган бўлса, ҳозир ҳам шундай олиб чиқиб кетилмоқда. Масалан, ўн йилча аввал таниқли рассом Максим Новиков картиналаридан иборат катта коллекция Ўзбекистондан Россияга олиб чиқиб кетилганди. Мазкур коллекция муаллиф вафотидан сўнг унинг қизига хусусий мулк сифатида ўтган, у эса асарларни Россияга олиб чиқиб кетганди. Картиналар рассом томонидан, асосан, ўтган асрнинг эллигинчи йилларида ёзилган бўлиб, уларни олиб чиқиб кетиш мумкин эмасди.\nБошқарманинг экспертиза бўлими бошлиғи, санъатшунос Гулнора Акбаровага кўра, Новикова картиналарни олиб чиқиб кетиш учун рухсатнома сўраб мурожаат қилмаган, картиналар эса Бошқарма учун топишмоқ бўлган қандайдир “чап” йўллар билан олиб чиқиб кетилган. Эҳтимол, кимдир унга бевосита чегаранинг ўзида ёрдам қилгандир ёки коллекция қанақадир бошқа контрабанда йўллари билан олиб чиқиб кетилгандир, дея тахмин қилади Акбарова.\nЯқинда чегарада божхоначилар томонидан православ иконалари ва XIX асрда ёзилган Инжил ушлаб қолинган, Бошқарма томонидан эса ўтган йили май ойида Андижонда содир бўлган воқеалар тасвири туширилган CDнинг почта орқали юборилишига йўл қўйилмаган.\n- Андижон воқеалари акс этган дискни бир аёл почта орқали юборишга уринган экан, - дейди санъатшунос. – Боз устига, у ўз дискини кўриб чиқмасдан ғилофлаб беришни қаттиқ илтимос қилган. Аммо биз барибир уни кўриб чиқдик. Бу тасвирларни Россияга юбориш унга нимага керак бўлганини билмайман, лекин биз барибир унинг бундай қилишига йўл қўймадик...


Тим Кук ҳаётини Apple Watch соати асраб қолган йигитни малака оширишга таклиф қилди\n18:53 / 23.09.2015\nApple компанияси раҳбари Тим Кук Apple Watch соатидаги юрак уришини аниқловчи датчик ёрдами билан ҳаёти сақлаб қолинган америка футболи жамоасининг 17 ёшли ўйинчисини малака оширишга таклиф қилди. Бу ҳақда MacRumors хабар бермоқда.\n20 сентябрь куни АҚШнинг Бостон шаҳри яқинидаги шаҳарчада яшовчи 17 ёшли кичик Пол Хьюль мактаб ўқувчиси ўзини футбол ўйинидан сўнг ёмон ҳис эта бошлаган. WCVB телеканалининг хабар беришича, ўқувчи дастлаб буни иссиқ об-ҳаво натижасидан деб билган. Сўнгра юрак уришини Apple Watch соати орқали текширган. Юраги дақиқасига 145 марта урганини кўргач, шифокорларга мурожаат қилган.\nШифохонада эса унга рабдомиолиз (юрак мушакларининг шикастланиши) ҳамда юрак уриши, жигар ва буйрак фаолияти бузилиши ташхиси қўйилди.\nШифокорлар Хьюлга футбол билан шуғулланишни тақиқлаган бўлса ҳам, ўқувчини келгуси йилнинг ёзида Apple бош идорасига малака оширишга таклиф қилинди.


Чемпионлар Наманганга келишади | "NAVBAHOR" FUTBOL JAMOASINING RASMIY WEB SAHIFASI\nЧемпионлар Наманганга келишади\n“Навбаҳор” жамоаси мухлисларига яхши маълумки, бу йил жамоамизнинг Ўзбекистон чемпионлигини қўлга киритганлигига 20 йил тўлади. Юбилей тантаналарини мухлислар муносиб жамоага эга былган ҳолда кутиб олишни исташаётганлиги бор гап. Айнан шу муносабат билан клубимиз раҳбарияти мухлисларни хурсанд қилиш мақсадида чемпионликни қўлга киритилишида хизмат қилган жамоа аъзоларини Наманганга таклиф қилишни мақсад қилишганди. Аслини олганда чемпионларни Наманганга тўплаш ғояси ўтган мавсумда пайдо бўлганди. Аввалига чемпионат якунида шоу ташкил қилиш режалаштирилган бўлсада, айрим футболчиларни белгиланган муддатда юртимизга кела олмасликлари туфайли бу режа амалга ошмай қолганди.\n1996 йили чемпион бўлган жамоа сафида тўп сурган аксарият футболчилар айни пайтда асосан Россия давлатида истиқомат қилиб ўша ерда меҳнат қилишмоқда. Дмитрий Башкевич, Дмитрий Батинков, Марат Дилмухамедов, Эдуард Момотов Анвар Асадуллаев каби футболчилар билан боғланиб, уларга шоу ўтказилаётганлиги ҳақида хабар бердик. Юқорида номлари қайд этилган собиқ футболчиларимиз ҳозирда турли соҳаларда фаолият олиб боришаётган бўлсада, февраль ойи сўнггида Наманганга ташриф буюришга рози эканликларини маълум қилишди.\n27 февраль санасида ўтиши режалаштирилаётган шоу учрашув “Навбаҳор” марказий ўйингоҳида бўлиб ўтади. Тадбирда “Навбаҳор” жамоасининг айни пайтдаги таркиби 1996 йили чемпионликни қўлга киритган жамоа аъзоларига қарши шоу учрашувида майдонга тушишади. Тадбирга санъаткорлар иштирокидаги концерт дастурини ҳам киритилганлигини қўшимча қилиш жоиз. 1996 йилги Ўзбекистон чемпионларини яна бир бор «Навбаҳор» ўйингоҳида кўриш жамоанинг ашаддий ишқибозлари учун чин маънода байрам вазифасини ўтаб беради.


“Ер юзидаги илк жиноят ёхуд саодатдан илк махрум бўлгувчи” - Favvora | билим чашмасидан отилган фаввора\n2016-11-07 2055 Ko'rilgan Саодатдан маҳрум бўлганлар\nАллоҳ Субханаҳу ва Таъоло Одам алайҳис-саломга жаннатдан чиқиб, ерга тушганда зурриёт неъмати билан ризқлантирди. Зурриётининг ичида Қобил ва Ҳобил ўртасидаги вақеа, илк жиноят содир бўлишининг қиссаси бўлиб, у Қуръони Карим орқали инсониятга маълум ва равшан қилинган.\n“(Эй Мухаммад), уларга Одамнинг икки ўғли ҳақидаги хабарни ҳаққирост тиловат қилинг. Ўшанда у иккови қурбонлик қилганларида (қурбонликлари)бировларидан қабул қилинган, иккинчиларидан қабул қилинмаган эди. Шунда у “қасамки сени ўлдираман”, деганида, биродари айтди: “Аллоҳ фақат тақводорлардангина (қурбонликларини) қабул қилур”.\n(Моида; 27-оят мазмуни)\nЮқоридаги хабардан маълумки, илк жиноят – “одам ўлдириш” маъсияти, хасад ўтининг ёнишидан, бировдаги имкониятни кўролмасликдан келиб чиққанига ҳам эътибор бермоғимиз лозим бўлади. Ўз инисининг қурбонлиги мақбул бўлиши Қобилни хасадга етаклади. Хасад эса қотиллик сари алангалатди. Саодат сари одим қадам ташлаган кимса, қотилликка ҳам, хасадга ҳам йўл қўймай, Аллоҳга тақво қилган ҳолда мустаҳкам туради. Буни Ҳобил мисолида кўришимиз, англаб-идрок этишимиз мумкин.\n“Қасамки, агар сен мени ўлдириш учун қўл чўзсанг, мен сени ўлдириш учун қўл чўзувчи эмасман. Чунки мен бутун оламлар Парвардигори бўлмиш Аллоҳдан қўрқаман. Мен сени менинг гуноҳим ҳамда ўзингнинг гуноҳинг билан қайтиб, дўзах эгаларидан бўлиб қолишингни истайман. Золимларнинг жазоси шудир”\n(Моида; 28-29 оятлар мазмуни)\nГуноҳга шайланиб турган, қалби хасаду-кекка тўлган кимса, ўзига қилинаётган бебаҳо насиҳатга қулоғи кар бўлиб қолар экан. Қобил укаси томонидан айтилаётган сўзлардан етарли хулоса чиқармаган ва ўзи қилаётган жиноят шайтоннинг макри эканлигини-да идрок этолмаган.\n“Бас, нафси унга ўз биродарини ўлдиришни чиройли қилиб кўрсатиб (Қобил) уни ўлдирди ва зиён кўргувчилардан бўлиб қолди. Сўнгра Аллоҳ унга биродарининг мурдасини қандай кўмишни кўрсатиш учун ер титадиган бир қарға юборди. У “менга ўлим бўлсин, мана шу қарғачалик бўла олмадимми – биродаримнинг мурдасини ўзим кўма олмадимми?!” деб надомат қилгувчилардан бўлиб қолди. Ана ўша (фожиа) сабабли бани Исроил зиммасига (шундай фармонни) ёзиб қўйдик: кимки бирон жонни ўлдирмаган ва ерда буғунчилик қилиб юрмаган одамни ўлдирса, демак, гўё барча одамларни ўлдирибди ва кимки унга ҳаёт ато этса (яъни ўлдиришдан бош тортса), демак, гўё барча одамларга ҳаёт берибди. Уларга (бани Исроилга) пайғамбарларимиз мана шундай хужжатлар келтирдилар. Шундан кейин ҳам улардан кўплари ер юзида (қон тўкиш билан) ҳаддан ошиб юргувчидирлар.\n(Моида; 30-32 оятлар мазмуни)\nИлк жиноят “баёни” маълум бўлди. У – “қотиллик – одам ўлдириш” жинояти эканлиги, уни содир қилган кимса, зиён кўргувчилардан бўлиб, бутун инсониятни қатл этганлик маъсиятига эга бўлганлиги очиқ-равшан бўлди.\nҚотиллик жинояти ҳозирда энг ривож чўққисига чиққан жиноятлардан биридир. Арзимаган сўзни талашиб туриб, кичкина бир ашёни тортиб олишга интилиб туриб – одам ўлдириш гуноҳи содир этилмоқда.\nЖонни ато қилувчи Аллоҳ, уни жасаддан чиқишида ҳам Ўзигина уни олишга фармон қилишга Хақли эди. Аммо, қотиллар, ноҳақдан бировга суиқасд уюштирар экан, жуда оғир юкни кўтаришга жазм қилаётган бўлади экан. Табиий инсоний фитрат ҳатто бир махлуқ (яратилган) кимсанинг мулкида турган нарсани тортиб олишни – мазаммат қилинган ишлар қаторида санашга кўниккан. Одам ва ундаги жон Аллоҳ берган умр туфайли яшайди. У иккиси Аллоҳнинг омонатидир. Демак; кимки уни қатл этса, зулм қилган бўлиб, зулмига яраша жазоланишга мустаҳиқ бўлиб қолади. Шунинг учун бу жиноят ва унинг кирдикорларидан паноҳ беришини Яратган Зотдан сўраб, ундан четда юрмоқ зарур.


ЎзА - Шарқ гавҳари – Самарқанд. Халқаро семинар иштирокчилари Самарқандга ташриф буюрди\nШарқ гавҳари – Самарқанд. Халқаро семинар иштирокчилари Самарқандга ташриф буюрди\nИслом ҳамкорлик ташкилоти (ИҲТ) Инсон ҳуқуқлари бўйича мустақил доимий комиссиясининг Тошкентда ўтган 6-семинари иштирокчилари 8 октябрь куни Самарқанд шаҳрига ташриф буюрди.\nМеҳмонлар Имом Бухорий ёдгорлик мажмуаси ва Амир Темур мақбарасини зиёрат қилдилар. Шунингдек, Имом Бухорий халқаро илмий-тадқиқот маркази, Ҳадис илми мактаби ва Регистон ансамбли билан танишдилар.\n– Ўзбекистонда муқаддас зиёратгоҳлар, масжидларни обод этиш, Тошкентдаги “Усмон мусҳафи” ёки Самарқанддаги “Саҳиҳи Бухорий” каби нодир қўлёзмаларни асраб-авайлаш борасида амалга оширилаётган ишлар таҳсинга сазовор, – дейди ИҲТ Инсон ҳуқуқлари бўйича мустақил доимий комиссияси аъзоси, Сенегал вакили Чеикҳ Тидиане Тҳиам. – Бу ушбу соҳага алоҳида эътибор қаратилаётганидан далолат беради. Бугун энг катта орзуларимдан бири ушалди. Муҳаддислар султони Имом Бухорий мақбарасини зиёрат қилиш насиб этди. Шунингдек, азим ва навқирон Самарқанд шаҳрининг гўзаллигидан, Регистон таровати-ю, Амир Темур мақбарасининг ўзига хос миллий архитектурасидан лол қолдим. Насиб этса, Ўзбекистонга яна келишни ният қилдим.\nМўътабар меҳмонлар Марказий Осиёда ягона бўлган Ҳадис илми мактаби билан танишув чоғида мамлакатимизда Президент Шавкат Мирзиёев раҳбарлигида эзгулик ва инсонпарварлик дини бўлмиш исломнинг асл моҳиятини ёш авлодга ўргатиш, уларни инсонпарварлик руҳида тарбиялаш, Имом Бухорий, Имом Термизий, Имом Мотуридий каби улуғ алломаларимизнинг муносиб давомчиси бўладиган муҳаддисларни камол топтириш борасида улкан ишлар амалга оширилгани таъкидланди. Бу мактабда сабоқ олаётган ёшларнинг зеҳни, илми, одоби меҳмонларда катта таассурот қолдирди.\n– Имом Бухорий мақбараси, Имом Бухорий халқаро илмий-тадқиқот маркази ва Ҳадис илми мактаби ёнма-ён жойлашгани эътиборимни тортди, – дейди ИҲТга аъзо Марокаш давлати вакили Ал Саид Али Захаби. – Ҳадис илми мактабида таълим-тарбия олаётган ёшлар тадқиқот марказида изланишларини давом эттиришлари, биз томоша қилган Марказ музейидаги нодир қўлёзмаларни ўрганишлари ва албатта, буюк муҳаддис Имом Бухорий қабрини зиёрат қилиб, руҳий, маънавий қувват олишлари мумкин. Бу мактаб тарбияланувчилари динимиз ривожига, уни турли таҳдидлардан асрашга ҳисса қўшишларига ишонаман.\n– Комиссиямизнинг Тошкент шаҳрида ўтказилган 6-семинарига жуда катта тайёргарлик кўрилгани ва анжуман юқори савияда ташкил этилганини алоҳида таъкидламоқчиман, – дейди ИҲТ Инсон ҳуқуқлари бўйича мустақил доимий комиссияси аъзоси, Озарбайжон вакили Айдин Сафиханли. – Тадбир доирасида Тошкент ва Самарқанд шаҳарларидаги муқаддас қадамжолар, тарихий обидалар, таълим масканларига уюштирилган саёҳатлар бизда улкан таассурот қолдирди. Айниқса, ер юзининг сайқали, шарқ жавоҳири Самарқанд шаҳрини, Имом Бухорий мажмуасини зиёрат қилиш имконияти яратилганидан бениҳоя хурсандмиз. Халқаро семинар доирасида ташкил этилган Самарқанд сафари ҳаётимизда унутилмас воқеа бўлиб қолади. Буюк муҳаддис Имом Бухорий ҳазратлари мангу ором топган муқаддас масканнинг улуғвор салобатидан, ободлигидан ҳайратга тушдик.\n– Миллийлик ва замонавийлик уйғунлашган мамлакатингиз нафақат кўркам тарихий меъморий обидалари билан, балки зеҳнли ва билимли ёшлари билан ҳам бизни лол қолдирди, – дейди ИҲТга аъзо давлат бўлмиш Гамбия Республикаси Адлия вазирлиги вакили Фатоу Нжие. – Ёшлар билан суҳбатлашиб, уларнинг фикрларини эшитиб, Ўзбекистонда улуғ аждодларига муносиб авлодлар камол топаётганига амин бўлдик. Ёшлар – бу келажак дегани. Демак, Ўзбекистоннинг келажаги муносиб қўлларда.


“Адолат” асаллари | "Адолат" СДП\nАсаларичилик бугун ёки яқин ўтмишда пайдо бўлган соҳа эмас. Унинг тарихи жуда узоқ ва ер юзида одамзод пайдо бўлган даврлардан бошлаб асалнинг шифобахлиги, юзлаб дардларнинг давоси эканлиги авлод-аждодларимизга маълум бўлган. Ўзбекистон миллий энциклопедиясида ёзилишича, Испаниядаги Аран ғоридан топилган археологик маълумотларга кўра, асаларичилик милоддан аввалги 10-15 минг йилликларда ҳам мавжуд бўлган деган тахминлар бор.\nТуманимизда ҳам қишлоқ хўжалигининг бу турига қизиқиб, шифобахш маҳсулот етиштириш ортидан ҳурмат-эътибор топаётганлар жуда кўп. “Адолат” СДП туман кенгаши раиси Раҳимжон Тошматовнинг айтишича, навкентлик тадбиркор Олимжон Тожимирзаев асаларичилар сулоласидан ҳисобланади. Унинг бобоси Тожимирза ота Мамадалиев 1963 йиллардан бошлаб асалари боққан. Кейин унинг ишини Олимжоннинг отаси Муҳаммадисмоил ака давом эттирган. Олимжон 2008 йилдан буён ота-бобосининг ишини меҳр билан «ёшартирмоқда». Унга турмуш ўртоғи ва фарзандлари ҳам кўмаклашадилар. Олимжон айни пайтда 150 та қутида, бошқача айтганда 300 та оилада асалари парваришламоқда.\n-Табиий шароитга қараб иш кўрамиз, - дейди О. Тожимирзаев. – Хушҳаво, боғ-роғлари сўлим жойларга кўчиб юрамиз, асосан Нанай қишлоғи, Учқўрғоннинг Қўғай томонларида бўламиз. Мавсумда икки марта – май-июнь ҳамда август-сентябрь ойларида асал олинади. Асалари уяларини тозалаш, она асалариларни парваришлаш, мумкатакларни тайёрлаш ишларида шогирдларим ҳам яқиндан ёрдам беришади.\nТадбиркор яқинда «Адолат» СДПга аъзо бўлди. Унинг режалари хайрли, “Адолат” асаллари” ёрлиғи билан сифатли, шифобахш маҳсулотни барчага манзур қилмоқчи. Яқинда 2 та хонадонга асал совға қилиб, қарияларнинг дуосини олди.\nХалқ депутатлари Янгиқўрғон туман кенгашидаги “Адолат” СДП депутатлик гуруҳи раҳбари


ОАВ: Америка самолёти орбитадаги парвоз давомийлиги бўйича рекорд ўрнатди\n18:13 / 27.03.2017\nАҚШ ҲҲКнинг X-37B OTV-4 тажрибавий орбита самолёти бундай «махфий» миссиялар учун парвоз вақти бўйича рекорд ўрнатди. Бу ҳақда Spaceflight101 нашри хабар берди.\n"АҚШ ҲҲКнинг X-37B OTV-4 фазовий аппарати шанба куни махфий дастурлар миссиялари учун парвоз давомийлиги бўйича рекорд ўрнатди. У 675 кун давомида амалдаги миссия доирасида орбитада қолди", - деб ёзган нашр.\nОрбитал миссияни ўтказишга мўлжалланган X-37B OTV-4 – АҚШ ҲҲК томонидан учирилган тўртинчи шундай аппаратдир. Аввалги рекорд учинчи X-37B томонидан ўрнатилган. У орбитада 674 кун ва 22 соат давомида бўлган.\nКосмоплан бортида бўлган фойдали юкламаларнинг фақатгина иккитаси ҳақида маълумот бор. Биринчиси - XR-5A тажрибавий ионли куч қурилмаси. Бундан ташқари, бортда NASA’нинг Materials Exposure and Technology Innovation in Space тажрибаси қурилмаси ҳам бўлган. У ўз ичига 100тадан ортиқ турли материалларни қамраб олиб, фазовий муҳит талабларини уларни ионлашган нурланишга таъсирчанлиги ва қуйи орбитадаги атомар кислород туфайли занглаш жараёнини ўрганишга мўлжалланган.\nАҚШ орбита самолёт


Категория: БОШ САҲИФА\nЧоп этилган 24 Декабр 2015\tКӯришлар: 17777\nОбодончилик ва бунёдкорликка ҳисса қўшиб…\nХатлон вилояти раиси ташаббуси билан вилоят тадбиркорлари ўртасида Тожикистон Республикаси давлат мустақиллигининг 30 йиллигига бағишлаб эълон қилинган «Ватанни обод қилувчилар» ва «Энг яхши шаҳарча ва қишлоқ жамоати» танлови ҳар уч ойда якунланиб, ғолиблар мукофотланишади. Яқинда мамлакат Бош вазири Қоҳир Расулзода иштирокида навбатдаги уч ойлик натижаларига якун ясалиб, ғолиблар аниқланди.\nНорали телеграммани тонгда олди. Унда «Нозанин oғиp бетоб, тезроқ кел!» деб ёзилган эди. Норалининг кўз олди қоронғилашди. «Ой-куни яқин эди, соғ бўлсин-да!» Йигитнинг миясига яшин тезлигида урилган дастлабки фикр шу бўлди. Ётоқдош дўсти Қўлдош кўмагида апил-тапил тайёрланиб, ташқарига чиқдилар. Марказий кўчада учраган енгил машиналардан бирини тўхтатиб, тўғри аэропортга жўнашди.\nБугун: 27-01-2021 19:19:48


15:52 / 28.04.2017 2467 pdf Ўқиш режими + -\nҚуръони Каримда Солиҳ алайҳиссаломнинг исмлари тўққиз марта тилга одинган. У зотнинг қиссалари Шуаро, Аъроф, Қамар, Намл, Ҳуд каби сураларда келган.\nСОЛИҲ АЛАЙҲИССАЛОМНИНГ НАСАБЛАРИ\nСолиҳ алайҳиссаломнинг оталарининг исми Убайд, боболариники Осиф бўлиб насаблари Нуҳ алайҳиссаломнинг ўғиллари Сомга бориб тақалади. У киши боида араблардан бўлмиш Самуд қабиласига мансубдирлар.\nСамуд қавми Арабистон ярим ороли, Ҳижоз диёрининг шимолий қисмида Ҳижр деб аталадиган юртда истиқомат қилар эди. У юрт ҳозир Мадоини Солиҳ, деб аталади. Аллоҳ таоло Самуд қавмига ўз ичларидан Солиҳ алайҳиссаломни Пайғамбар қилиб юборди.\nАллоҳ таоло бу ҳақда Ҳуд сурасида қуйидагиларни айтади:\n«Ва Самудга биродарлари Солиҳни (юбордик). У: «Эй қавмим, Аллоҳга ибодат қилинг. Сиз учун Ундан ўзга илоҳ йўқ. У сизларни ердан пайдо қилди ва унга сизни ободлиги учун қўйди. Бас, Унга истиғфор айтинг, сўнгра Унга тавба қилинг. Албатта, Роббим яқин ва ижобат қилгувчидир», деди. (61 оят)\nОятдан кўриб турибмизки, Солиҳ алайҳиссалом ҳам Пайғамбар бўлиб келиб, қавмларига ўзларидан олдинги Пайғамбарларнинг гапларини айтганлар:\n«Эй қавмим, Аллоҳга ибодат қилинг. Сиз учун Ундан ўзга илоҳ йўқ».\nНуҳ алайҳиссалом ҳам, Ҳуд алайҳиссалом ҳам шу гапни айтган эдилар. Солиҳ алайҳиссалом ҳам худди шу гапни айтмоқдалар. У кишидан кейин келганлар ҳам айтадилар бу гапларни. Чунки Пайғамбарларнинг ҳаммаси ягона Аллоҳдан келган, Аллоҳнинг эса битта дини бор-Ислом.\n«У сизларни ердан пайдо қилди ва унга сизни ободлиги учун қўйди».\nЭй қавмим, Аллоҳ сизларни аввал-бошда ер жинсидан яратди. Сўнгра ўша ерни обод қилишингиз учун сизни унда қолдирди.\nДемак, инсоннинг ер юзидаги вазифаларидан бири уни обод қилишдир.\n«Бас, Унга истиғфор айтинг, сўнгра Унга тавба қилинг».\nБу сўзларни ҳам барча Пайғамбарлар айтганлар.\n«Албатта, Роббим яқин ва ижобат қилгувчидир».\nУ истиғфор ва тавбангизни яқиндан туриб эшитади ва билади ҳамда тезда қабул қилади.\nСолиҳ алайҳиссаломнинг бу гапларига қавмлари қуйидаги жавобни бердилар:\nУлар: «Эй Солиҳ, бундан олдин сен ичимизда орзу қилинган эдинг. Энди бизни ота-боболаримиз ибодат қиладиган нарсага ибодат қилмоғимиздан қайтарасанми? Албатта, биз сен даъват қилаётган нарса ҳақида шак-шубҳадамиз», дедилар». (62 оят)\nБу ҳам одатдаги ҳол. Бошқа қавмларга ўхшаб Самуд қавми ҳам, ўзларининг ичларидан чиққан Пайғамбарга, у даъват қилаётган динга шак-шубҳа билан қарамоқдалар. Шу билан бирга, улар Солиҳ алайҳиссаломнинг аввалги ҳолларини эътироф қилмоқдалар:\n«Эй Солиҳ, бундан олдин сен ичимизда орзу қилинган эдинг».\nЯъни, фазилатларинг учун, ақлинг, илминг, ростгўйлигинг, ҳусни хулқинг, омонатдорлигинг учун ҳаммамиз сенга ҳавас қилар, сендек бўлишни орзу этар эдик.\n«Энди бизни ота-боболаримиз ибодат қиладиган нарсага ибодат қилмоғимиздан қайтарасанми?»\nБу ҳам барча жоҳил қавмларнинг баҳонаси. Ота-бобоси ибодат қилган нарсага ибодат қилишни рўкач қилиб, Аллоҳнинг юборган Пайғамбарини инкор қиладилар. Ота-боболари ибодат қилган нарса ҳақми, ноҳақми-уларга барибир. Ота-бобоси ибодат қилган бўлса, бўлди. Ўзларича ақл ишлатиб кўрмайдилар. Самуд қавми илгари ўзлари ҳавас қилиб юрган одам Пайғамбар бўлиб келиб, Аллоҳнинг амрини етказса ҳам, ота-боболарининг амалини ташлашни эп кўрмасликни баҳона қилиб, Аллоҳнинг динини инкор қиляптилар. Улар Пайғамбарлари Солиҳ алайҳиссаломга:\n«Албатта, биз сен даъват қилаётган нарса ҳақида шак-шубҳадамиз», дедилар».\nНоҳаққа ўзини урганлар ҳақдан ажабланадилар. Ҳақ ҳақида шак-шубҳага тушадилар. Инсон табиати бузилганда шундай бўлади.\nНобакор қавмнинг бу раддиясидан сўнг Солиҳ алайҳиссалом уларга босиқлик билан ҳақиқатни тушунтиришга уриниб кўрдилар:\n«У: «Эй қавмим, хабар беринг-чи, агар мен Роббим томонидан очиқ-ойдин ҳужжатга эга бўлсам ва менга У томонидан раҳмат берилган бўлса-ю, мен Унга осий бўлсам, ким менга Аллоҳ(азоби)дан (қутулишга) ёрдам беради?! Бас, сиз менга зиёндан ўзгани зиёда қилмассизлар». (63 оят)\nИлгари Нуҳ алайҳиссалом ҳам шу гапларни айтган эдилар.\nСизлар мен даъват қилаётган нарса ҳақида шак-шубҳа қилмоғингиз ҳеч нарсани ҳал этмайди. Сиз ҳар хил нарсада шак-шубҳа қилишингиз мумкин. Лекин дунёнинг ишлари, хусусан Пайғамбарлик, динга даъват қилиш, сизнинг хоҳишингиз ёки шак-шубҳа қилишингизга боғлиқ эмас!\n«Эй қавмим, хабар беринг-чи, агар мен Роббим томонидан очиқ-ойдин ҳужжатга эга бўлсам»\nБу очиқ-ойдин ҳужжат У кўрсатган йўл эканини ростмона кўрсатиб турса\n«ва менга У томонидан раҳмат берилган бўлса-ю»\nУ зот, яъни, Аллоҳ таоло Ўз томонидан менга Пайғамбарликни берган бўлса-ю,\n«...мен Унга осий бўлсам...»\nУнинг айтганини бажармасдан, бошқача амал қилсам, албатта, Унинг азобига дучор бўламан. Ўша азобга дучор бўлган пайтимда\n«ким менга Аллоҳ(азоби)дан (қутулишга) ёрдам беради?!»\nСизми? Йўқ! Сиз ёрдам беролмайсиз. Сиз фақат зарар берасиз.\n«Бас, сиз менга зиёндан ўзгани зиёда қилмассизлар», деди.\nКўр-кўрона, ҳеч қандай далил-ҳужжатсиз, ўзларича ота-бобосидан қолган бидъат-хурофотларга ёпишиб олган мушриклардан зиёндан ўзга нима ҳам кутиш мумкин!\nМинг афсуски, бу гапларнинг барчаси Самудга таъсир қилмади. Шуаро сурасида айтилганидек:\n«Самуд қавми Пайғамбарларни ёлғончи қилди».\n«Ўшанда уларга биродарлари Солиҳ деди: «Қўрқмайсизларми?!\nАлбатта, мен сизларга ишончли Пайғамбарман.\nБас, Аллоҳдан қўрқинглар ва менга итоат қилинглар.\nМен сизлардан бунинг учун ҳақ-ажр сўрамайман. Менинг ажрим фақатгина Роббул оламийн зиммасидадир.\nСиз бу жойдаги нарсаларда омон ҳолда тарк қилинасизми?!\nЭкинзорлару майин хурмозор ичларида-я?!» (141-148 оятлар)\nАллоҳнинг Пайғамбари Солиҳ алайҳиссаломнинг ўз қавмларига айтаётган ушбу гапларидан, ул қавм ҳам моддапарастликка, молу–дунё ва айшу–ишратга берилган қавм бўлгани кўриниб турибди.\n«Ва тоғлардан манманлик-ла уйлар йўнаверасизми?!» (149)\nСамуд қавми ҳозирги аҳли дунёларга–моддапарастларга ўхшаб ўзларидаги мавжуд дунё матоҳлари ила манманлик қилишни хуш кўрар эдилар. Уларнинг манманлик қилишлирининг кўзга кўринган соҳаси тоғ ёнбағларидаги тошларни йўниб уй қилиш эди. Улар тоғнинг мужассам тошлрини йўниб ич томонига кириб уйлар, қасрлар қилишар эдилар. Ана ўша уйлари ҳозиргача сақланиб қолган. Арабистон ярим ороли шимолида саёҳатчилар тамоша қиладилар. Солиҳ алайҳиссалом ўз қавмларига ўша манманлик учун тошдан уй йўнишларини ҳам танқид маъносида эслатмоқдалар.\n«Бас, Аллоҳдан қўрқинглар ва менга итоат қилинглар». (150 оят)\nЭй қавмим, сиз манманлик ва моддапарастлик ҳамда беҳуда айшу-ишратни тарк қилиб, Аллоҳ таолога тақво қилинглар ва менга итоат қилинглар.\n«Ва ер юзида исрофчилик қиладиганларнинг ишига итоат қилманглар. Бузғунчилик қиладиган, ислоҳчилик этмайдиганларнинг». (151-152 оятлар)\nСолиҳ алайҳиссалом куюниб айтган бу гапларига жиноятчи Самуд қавми қуйидаги жавобни берди:\n«Улар: «Сен, албатта, сеҳрланганлардандирсан. Сен бизга ўхшаган башардан бошқа ҳеч нарса эмассан. Агар ростгўйлардан бўлсанг, оят-мўъжиза келтир», дедилар». (153-154 оятлар)\nАгар Пайғамбарлик даъвоинг рост бўлса, уни тасдиқлаш учун оят-мўъжиза келтир, дейишди.\nСамуд қавмининг бу талабига биноан Аллоҳ таоло Солиҳ алайҳиссаломга мўъжиза берди.\nЭнди Солиҳ алайҳиссалом Самуд қавмига ўша мўъжизани эълон қилмоқдалар:\n«У: «Мана бу туя. Унга (бир кун) сув ичиш ва сизга маълум бир кун сув ичиш. Ва унга ёмонлик етказманглар, унда сизни улуғ куннинг азоби тутадир», деди. (155-156 оятлар)\nБошқа оятларда баён этилганидек, Аллоҳ таолонинг томонидан мазкур туяни тошдан чиқарилишининг ўзи мўъжиза бўлган эди.\nАллоҳнинг Пайғамбари Солиҳ алайҳиссалом Самуд қавмига ўша мўъжиза туяни кўрсатиб:\n«Мана бу туя. Унга (бир кун) сув ичиш ва сизга маълум бир кун сув ичиш», демоқдалар.\nЭнди ўша мўъжиза туянинг Самуд қавми ичида туриш шарти қўйилди. Ўша юртдаги булоқдан бир кун туя, бир кун Самуд қавми сув ичади.\nШу билан бирга яна бир шарт бор.\n«Ва унга ёмонлик етказманглар, унда сизни улуғ куннинг азоби тутадир».\nҚавм туяга мутлақо зарар етказмаслиги керак. Агар бу шартни бузуб туяга зарар етказадиган бўлсалар, уларга азоб етиши турган гап.\nАммо жинояткор қавм шартга амал қилмади.\n«Бас, у(туя)ни сўйдилару надомат чекувчига айландилар».\nСамуд қавми туғёнга кетиб, туяни сўйдилар. Кейин эса, надомат чека бошладилар.\nСамуднинг яна бошқа жинояти ҳам бор эди. Нобакорларнинг бу жинояти ҳақида «Намл» сурасида қуйидагилар айтилади: «У шаҳарда тўққиз нафарли гуруҳ бор бўлиб, ер юзида бузғунчилик қилишар, ислоҳ қилмас эдилар». (48 оят)\nЯъни, Солиҳ алайҳиссалом шаҳарлари бўлмиш Ҳижр шаҳрида тўққиз кишидан иборат бир гуруҳ бўлиб, ўша гуруҳ аъзолари бузғунчилик, фасод ишлар билан шуғулланишарди, яхшиликка, ислоҳ қилишга қўл уришмасди.\nАна ўша тўққиз кишилик бузғунчи гуруҳ аъзолари ислоҳга чақираётган Солиҳ алайҳиссаломдан энг кўп дарғазаб бўлдилар. Ўз жиноятлари билан шаҳар аҳолисини қўрқитиб олган мазкур уюшган жиноятчилар ўзларининг барча ҳамкасбларига ўхшаб шаҳарнинг каттаю–кичик ҳар бир ишига аралашиб турар эдилар.\nСолиҳ алайҳиссаломнинг гаплари чиққанидан сўнг улар ишни ўзларича муолажа қилишга ўтдилар.\n«Улар: «Аллоҳнинг номига қасам ичинглар! Албатта, у(Солиҳ)ни ва унинг аҳлини тунда ўлдирамиз, сўнгра валийсига, биз унинг аҳлининг ҳалокатига гувоҳ эмасмиз, албатта, биз ростгўйлармиз, деймиз», дедилар». (49 оят)\nҲамма замондаги бузғунчи, зўравон, жиноятчи, иймонсиз гуруҳларнинг услуби шу-ўзларининг йўлига қарши бўлган, кишиларни фисқ-фасоддан қайтараётган, халқ-халойиққа бузғунчилик, қаллоблик, ҳаром-хариш нималигини англатиб, уларнинг кўзини очаётган шахсга суъиқасдлар уюштирилади; кечаси хоинларча бекиниб келиб, ўлдириб ёки бошқа бирор зарар етказиб кетилади; кейин мазлумнинг тарафдорларига, билмадик, ким қилди экан бу ишни, дея без бўлиб тураверилади.\nСолиҳ алайҳиссаломнинг илоҳий даъвати ёқмаган кофир-бузғунчи, тўққиз кишилик жиноятчи гуруҳдагилар ҳам худди шу услубни қўллаш ҳақида маслаҳат қилишди. Энг қизиғи, Аллоҳга иймони йўқ, Аллоҳнинг динига қарши чиқаётган, Аллоҳнинг Пайғамбари ва Унинг аҳлини ўлдиришга аҳдлашаётганлар нима қиляптилар, эътибор беринг-а:\n«Улар: «Аллоҳнинг номига қасам ичинглар!» демоқдалар.\nҲа, бир-бирларини Аллоҳнинг номи билан қасам ичиб туриб, ўша мудҳиш ишни амалга оширишга чорламоқдалар. Аллоҳга куфр келтириб, унга қарши жиҳод қилиб, унинг йўлида хизмат қилаётганларни, унга иймон келтирганларни ўлдириш пайида бўлиб туриб, яна нега Аллоҳнинг номи билан қасам ичадилар?!\nҲа, бу алдамчилик бузғунчиларнинг қонига синган хислатдир. Улар шу йўл билан Аллоҳни ҳам, одамларни ҳам, ўзларини ҳам алдамоқчи бўладилар. Лекин бу алдовга ўзларидан бошқа ҳеч ким ишонмайди. Бу тоифадаги бузғунчилар Аллоҳнинг номи билан қасам ичаверадилар, Аллоҳ, дин, шариат ҳақида, уларга ихлос қилиш зарурлиги хусусида лоф ураверадилар.\nШу билан бирга, Солиҳ алайҳиссаломни ва у кишига уммат бўлганларни кечаси ўлдиришнинг режасини ҳам тузаверадилар. Яна бу режани амалга оширишда бирортаси айниб қолмасин учун Аллоҳнинг номи билан қасам ҳам ичадилар.\nБузғунчи, дин душманларининг иккинчи бир ғаройиб хусусияти оятдаги:\n«Албатта, у(Солиҳ)ни ва унинг аҳлини тунда ўлдирамиз», деган гапларидан билинади.\nДин ва диёнат учун хизмат қилаётган кишиларни, диндорларни очиқдан-очиқ ўлдиришга уларнинг юраги бетламайди. Кечаси хоинларча келиб, бировга билдирмасдан ўлдириб кетадилар. Чунки қанчалик кофир, золим, бузғунчи бўлмасинлар, Аллоҳ йўлида юрган одамни шу йўлда юргани учунгина ошкора ўлдиришга ёки бирор зарар етказишга журъат эта олмайдилар. Шунинг учун бирор зарар етказмоқчи бўлсалар, бошқа сабабларни тўқийдилар, ўлдирмоқчи бўлсалар, кечаси ўлдирадилар.\nБузғунчи, дин душманларининг учинчи бир ғаройиб хусусияти:\n«Сўнгра валийсига, биз унинг аҳлининг ҳалокатига гувоҳ эмасмиз, албатта, биз ростгўйлармиз, деймиз», деган гапларида кўринади.\nУндоқ набокорлар қилар ишни қилиб қўйиб, ёлғонни кўпиртириб, мен ростгўйман, деб қасам ичиб тураверадилар. Бунга Аллоҳни ҳам, одамларни ҳам ишонтирамиз, деб ўйлайдилар. Аммо ҳеч ким ҳеч қачон ишонмайди. Улар фақат ўзларини алдайдилар, холос. Улар ўзларича, одамларни бопладик, деб хурсанд бўлиб юрадилар. Аммо охир-оқибат ўзлари бопланиб қолганларини билмай қоладилар.\n«Улар макр қилдилар. Биз ҳам улар сезмаган ҳолда бир «макр» қилдик». (50 оят)\nЯъни, кофир-бузғунчилар ўзларича маслаҳатлашиб, макр-ҳийла ишлатиб, устамонлик қилмоқчи бўлдилар. Биз уларнинг макрининг жазосини бердик.\nАқида бўйича, Аллоҳ таолога макр-ҳийлани нисбат бериб бўлмайди. Намл сурасидаги ушбу оят ва унга ўхшаш бошқа оятларда араб тилининг балоғат-фасоҳат қоидаларидан «мушокала» қоидаси ишлатилгандир. Яъни, лафзларнинг шакли бир хил-у, маъноси бошқа-бошқа бўлади. Оятларда «макр» сўзи бузғунчиларга нисбатан асл маъносида, Аллоҳ таолога нисбатан эса, макрнинг жазосини бериш маъносида ишлатилади.\nҲа, дин душманлари, бузғунчилар макр-ҳийла қилиб, Аллоҳнинг номи билан қасам ичиши, ўзини диндор қилиб кўрсатиши, аҳли иймонга турли найранглар ишлатиб, мусибат етказиши мумкин. Ўзида бор куч-қувват, имконият ва ҳийла-найранглардан қувониши мумкин. Лекин ҳаммасини Аллоҳ таоло кўриб-билиб, ҳисоб-китоб қилиб туради-ку?! Аллоҳ таоло ўша бузғунчиларни ўзларига сездирмай, аҳволини расво қилиб қўйиши мумкин-ку?! Ҳозирча ўша бузғунчиларнинг сўзини ўтадиган, ишини битадиган қилиб қўйиши ҳам сездирмай олишнинг бир йўли-ку?! Мана шуларни унутган бузғунчилар охир-оқибат ҳақиқий ҳалокатга учрайдилар.\n«Назар сол! Уларнинг макри оқибати нима бўлди?! Биз, албатта, уларни ва қавмларини, ҳаммаларини ер билан яксон қилдик». (51 оят)\nҲа, динга қарши бўлган, бузғунчилик қилган, иймон аҳлига зулм ўтказган одамлар қанчалик кучли бўлмасин, қанчалик макру ҳийлаларга ўрганган бўлмасин, барибир охир-оқибатда ҳалокатга учрашлари муқаррар.\n«Ана, зулмлари сабабли уйлари ҳувуллаб ётибди! Албатта, бунда биладиган қавмлар учун ибрат бордир». (52 оят)\nЗулмнинг оқибати шундай бўлиши турган гап. Бир кун келиб, золимлар ҳалокатга учрайди. Уларнинг ҳашаматли қасрлари, уйлари, турар жойлари вайронага айланиб, ҳувуллаб қолади. Буни ҳар жойда, ҳар диёрда кўриб юрибмиз. Ана ўша золимларнинг аянчли қисматида улардан кейин келганлар учун, агар улар биладиган қавм бўлсалар, ибрат, ваъз-насиҳат ва эслатма бордир. Аммо билмайдиган, жоҳил қавмлар бўлса, яна айнан ўша ҳалокатга учраган золимларнинг хатосини такрорлайверадилар ва оқибатда ўша золимларга ўхшаб ҳалокатга йўлиқаверадилар.\n«Ва иймон келтириб, тақво қилиб юрганларга нажот бердик». (53 оят)\nАввалги ўтган мўмин ва тақводорларга нажот берганимиздек, Солиҳ қавмининг ҳам мўмин ва тақводорларига нажот бердик. Улардан кейин келадиган мўмин ва тақводорларга ҳам нажот берамиз.\nСолиҳ алайҳисаломни ўлдирмоқчи бўлган мазкур тўққиз кишилик жиноятчи гуруҳни, Самуд қавмидан олдин Аллоҳ таоло осмондан тушган тошлар билан парчалаб ҳалок қилди.\nСамуднинг қолган кофирларини эса турли услубдаги ашаддий азоблар билан ҳалок қилди. Қуръони Карим ўша ҳалок қилиш қандоқ бўлганини ўзига хос услублар ила турли сураларда баён этган.\nАзобнинг биринчи тури.\n«Албатта, Биз уларга бир овоз юбордик. Ва улар қўра қурувчи (йиққан) қуруқ шох-шаббаларга ўхшаб қолдилар». (Қамар сураси 31 оят)\nЯъни, Самуд қавмини Аллоҳ таоло даҳшатли, кучли овоз билан ҳалок қилган. Улар ҳалок бўлганларидан сўнг қўйбоқарлар қўйхона қуриш учун ишлатадиган қуруқ шох-новдаларга ўхшаб қолган эдилар. Ҳозирги пайтда ҳам сирли суратда ҳалок бўлганларни қаттиқ овоздан қўрқиб ўлган бўлса керак, деб тахмин қилишмоқда.\nАзобнинг иккинчи тури.\n«Бас, уларни шиддатли зилзила олди ва жойларида ўтириб қолдилар». (Аъроф сураси 78 оят)\nАзобнинг учинчи тури.\n«Аммо Самуд бўлса, бас, Биз уларни ҳидоят қилдик. Улар эса, ҳидоятдан кўра кўрликни афзал кўрдилар. Бас, касб қилган нарсалари туфайли уларни хорлик азоби чақмоғи урди». (Фуссилат сураси 17 оят)\nСамуд қавми касб қилган куфри ва гуноҳлари туфайли чақмоққа учраб ҳалок бўлди. Бу чақмоқ хорлик азоби чақмоғидир.\nБарча қавм ҳалок бўлиб Солиҳ алайҳиссалом билан бирга бир юз йигирма дона мўмингина саломат қолдилар. Солиҳ алайҳиссалом умрларининг охиригача тинч омон яшадилар. У зот Фаластиннинг Рамла шаҳри яқинида дафн қилинганликлари ҳақида ривоятлар бор.\n15:51 / 28.04.2017 2416\n15:52 / 28.04.2017 3139\n11304 15:56 / 28.04.2017\nҚуръони Каримда Юнус алайҳиссалом Нисо, Анъом, Юнус ва ВасСаффот сураларида зикр қилинган. Анбиё сурасида эса .Зуннун,, Қалам сурасида .Соҳибилҳут, лақаби ила зикр давоми...\n4731 15:50 / 28.04.2017\n2525 18:42 / 28.04.2017\n2416 15:51 / 28.04.2017


Эркакларда ўрта ёшлик инқирози қачон ва қандай бошланади? Уларнинг қарама-қарши жинс вакилига нисбатан қачон муносабатлари ўзгаради? Эркакларнинг ички дунёси, феъл-атвори, кечинмалари билан сизни ELLE. RU нашри таништиради.\nБу ёшдаги йигитлар ишқий муносабатларда ҳаддан ташқари қизиққон бўлади, шахс сифатида шакллана бошлайди. Тажрибаси йўқлиги туфайли ҳис-туйғуларини бошқара олмайди. Аёллар унга сирли, шу билан бирга хавфли мавжудот бўлиб кўринади. Шунинг учун бу ёшдаги йигитлар муҳаббат азобидан қийналадилар. Улар келишган, чиройли қизларга эътибор беришади. Бу ёшдаги 35% йигитлар севган қизларига ҳаммаслак бўлиш ниятида у қизиққан нарсаларга қизиқади. Унинг муаммоларига катта эътибор беради. Ҳар қандай муносабатни жиддий қабул қилади. Илк маротаба ёқтирган қизини бир умр унутмайди. Бу хотираларни йиллар ўтса-да, эсдан чиқармайди. Бу ёшдаги йигитнинг муҳаббати соф бўлади, хиёнат ҳақида ўйламайди. 94% йигитлар севгисига хиёнат қилган қиздан воз кечади, 22 % йигитларнинг ўзлари эса алдов қурбони бўлишади. Уларнинг хаёлот дунёси бой бўлади.\n35 ёш: етуклик даври\nБу ёшдаги куч-қувватга тўлган эркакнинг бутун диққат-эътибори карьерасига қаратилган бўлади. Бу билан ишқий муносабатлар иккинчи планга тушиб қолади демоқчи эмасмиз, аксинча бундай муносабатлардан бошқа нарсани кутади. Оила унинг ҳаётида муҳим аҳамият касб кетади, ишдан кейин чарчаб, иссиққина уйга, уни тушунадиган, ардоқлайдиган, интиқиб кутаётган аёлнинг ёнига шошилади, хотиржам дам олгиси келади. 35 ёшга тўлган 41 % эркак мазали овқат тайёрлайдиган аёлни тақдирнинг инъоми деб қабул қилади. Бундай эркак аёлини ошхонага қамаб қўяди деб ўйламанг, у сизнинг ишдаги муваффақиятларингиздан хурсанд бўлади, қўллаб-қувватлайди. Ахир никоҳ бир-бирига тикилиб ўтириш эмас, балки биргаликда бир томонга тикилиш деган гапни унутманг. 35 % эркак бу ёшда аёли билан ҳамкорликда келажак режаларини тузадиган, маслаҳатлашадиган, ҳамфикр инсонга айланади. 35 ёшли эркакни аёлнинг ташқи қиёфасидан кўра, ички дунёси, шахс сифатида шакллангани кўпроқ қизиқтиради.\n55 ёш: баркамоллик даври


ҲАМИША ҚАЛБИМДАСИЗ » MUZAFFAR.UZ\nБу хотираларни ёзиш менга жудаям оғир бўлди. Аниқроғи, роса бир йил қўлим бормай, бошлаганимни ҳам чала қолдирардим. Гўё Малоҳат опамлар тиригу "Муаззам, нима ёзяпсиз? Мана, мен соппа-соғман, ҳаётман-ку!" деб, кириб келадигандай эди.\nУлар билан илк марта "Лола" номли ҳикоям сабаб танишган эдик. Олис Америкадан мактуб йўллаган муштипар аёл "Меҳрибонлик уйи"да тарбияланаётган қизалоқнинг қисматига бефарқ бўлмай, мактубини "Муаззамхон, мен қизалоқни эртаю кеч дуо қиляпман. Мана кўрасиз, унга яхши инсонлар ота-оналик қилади. Уни қидириб келишади. Келишмаса, ўзим Тошкентга қайтсам, Лолани қиз қилиб оламан", - деб якунлаган эди.\nЯна бир мактубни "Атлас кўйлакли қизалоқ" хикоямни ўқигач ёзди:\n"Ассалому алайкум, Муаззамхон. Ҳикоядан қаттиқ таъсирландим. Қаранг, бир кўйлакча туфайли етим қизчанинг онаси топилибди-я.... Қайта-қайта ўқиб кўз ёшларимни тўхтата олмаяпман. Тошкентга қайтсак, "Меҳрибонлик уйи"га бирга борайлик. Яна бир нечта қизга атлас кўйлакчалар тиктириб берамиз. Зора уларнинг ҳам ота-онаси топилса..."\nБошқа хабарни "Қариялар уйи"дан туркум лавҳа, битиклар тайёрлаганимда, Бахтинисони Туркияга олиб кетганимизда, Улуғбек исмли кўзи ожиз бола уйсиз қийналгани хақида ёзганимда олдим. Мактубларнинг барчасида ўзгарнинг тақдирига бефарқ бўлмаган меҳрибон, хақиқий ўзбек аёлининг қиёфаси жонланиб турарди.\nБир куни у билан дийдор кўришишлик ҳам насиб этди. Кутилмаганда Малоҳат опа хонадонимизга ташриф бюрди. Ўшанда кичикроқ эҳсон ўтказаётгандик. Эшикдан кириб-оқ минг йиллик қадрдони билан кўришгандай қучоқлаб ҳамдардлик билдиргач, жуда чиройли тиловат бошлаб, аёлларга хос шикаста овозда, эшитилар-эшитилмас дуолаларни бирин-кетин ўқидилар.\n"Овозлари ва қироатлари ҳам ўзларидай майин, гўзал экан-а ойи", - шивирлади қизим. Қироатдан таъсирланган ўғлим ҳам дуодан сўнг, синглисининг гапига қўшилди: "Инсоннинг қалби қанча тоза бўлса, қироати ҳам шундай беғубор, чиройли бўлади. Эшитилмаса-да эшитгинг келаверади".\nЎшанда Малоҳат опам ўзи ҳам оғир бетоб эди. Шунга қарамай келгани ва ўғлининг илтимоси билан маросим тугагач, мендан "Muzaffar.uz" сайти учун интервью олгани кечагидек ёдимда. Шифокорлик фаолиятимдан тортиб, бошқа соҳалардаги катта-кичик ютуқларимгача саволларни тайёрлаб келиб, шошириб қўйган эдилар. Бахтинисо хақидаги хотиралардан бошланиб, алла билан якунланган узоқ ва мароқли суҳбатни тугашини асло хоҳламасам-да, опанинг бетоблиги ёдимга тушиб, атайин соатга қараб-қараб қўяр эдим.\n- Бирор жойга шошяпсизми, қизим?\n- Йўўўқ... Ҳалиги, опа чарчатиб қўймай деяпман-да.\nМалоҳат опа "ҳайрият" дегандай енгил тин олиб, жилмайдилар:\n- Қўяверинг, одам-одамга ғанимат-ку! Яйраб ўтирибмиз-да...\nФариштасийрат суҳбатдошим билан кечган ўша ярим куним менга бир умрга татигулик сабоқ берди.\nКетар чоғида эса қулоғимга секин шивирлади:\n- Музаффар билмасин, озроқ мазам йўқ. Тузалиб қолишим билан "Меҳрибонлик уйи"га албатта бирга борамиз....\nАфсус... Шу суҳбатимиздан ҳеч қанча ўтмай Малоҳат опам саратон аталмиш бедаво дарднинг барча азобларидан қутулиб, чин дунёга риҳлат қилди. Бевафо гардун яна бир мунис, меҳрибон, кичик жусса, аммо катта қалб соҳибасидан айрилди...\nФевраль ойида туғилган жуда кўп яхши инсонларни биламан. Улардан бири сиз эдингиз.. Қани ҳозир имкони бўлса-ю ўзингиз яхши кўрган атиргуллардан совға қилсам. Яна бир бор мазза қилиб суҳбатлашсам... Аммо бир юпанч қалбимга таскин беради: Сиз у дунёда ҳам ширин муомалангизга муштоқ инсонлар ёки фаришталар даврасидасиз. Балки Аллоҳ ҳам жоҳил, ботил, дилозорларнинг эмас, сиз каби беозор бандаларининг ташрифига муштоқдир...\nУйимизга сиз ташриф этган ўша кундан бошлаб бир парда паст тонда гапиришга харакат қиламан. Кимнингдир дилини яралаши мумкин бўлган хабарни айтмай ёки айтилиши керак одамга шивирлаб билдираман. Қуръон тиловат қилганда овозим шикаста, майин бўлсин дейман, чунки атрофимда доим фарзандларим дуога кафт очиб туришларини хоҳлайман...\nРуҳингизни шод қилгувчи иккита хабарни айтайми?\nЎшанда чин дилдан дуо қилган экансиз. Лола бор-ку, уни жуда яхши инсонлар қиз қилиб олишди...\n"Қизалоқларнинг бир нечтасига имконим етганча атлас кўйлак олиб бераман" - деганингиз ёдингиздами? Ниятингизни ўтган йили Наврўз арафасида бир сахий инсон амалга оширди. У "Меҳрибонлик уйи"даги барча қизалоқларга атлас кўйлак тиктириб, қувончларига сабаб бўлди. Мўъжизани кўринг, улардан бир нечтаси тирноққа зор, болалар кулгусини согинган оилаларга фарзанд бўлишди... Иншааллоҳ, қолганлари ҳам бахтли бўлишади, насиб қилса!\nБугун яна бир хушхабар эшитдим.. Сиз тақдирига бефарқ бўлмаган Фарғоналик кўзи ожиз, ўқитувчи йигит Улуғбек ёдингиздами? "Илоҳим шу боламга подшонинг назари тушсин", -деган эдингиз. Улуғбек ниҳоят уйлик бўлибди, унинг қувончи чексиз....\nҚаранг, дуоларингиз ҳам бебаҳо экан. Хайрли ниятларингиз амалга ошяпти. Илоҳим, у дунёда ҳам инсониятни эзгу ишларга чорлаб, чиройли дуолар қилишдан асло чарчаманг! Охиратингиз обод, руҳингиз ҳамиша шод бўлсин!\nЧоп этилган: 1-02-2020, 08:55\nКўрилган: 1 344\nЧоп этилган: 30-12-2019, 15:24\nБиз уларни кимга ишонаяпмиз?\nЧоп этилган: 15-11-2019, 01:50\nМукофот муборак, Муаззам!\nЧоп этилган: 11-11-2019, 23:44\nБугун Сотти, Фармонбибилар борми?\nЧоп этилган: 2-03-2017, 10:51


“Сулаймония” кутубхонаси – Туркиянинг Истанбул шаҳрида 1557 йилда қуриб битказилган Сулаймония мажмуасининг таркибий қисмидир. Дунёдаги энг йирик кутубхоналардан бири сифатида эътироф этилган бу даргоҳда VIII—XIX асрларга оид 73 мингга яқин ҳужжат ва қўлёзмалар, 50 мингдан ортиқ босма китоблар ва бошқа маърифий, маънавий, маданий бойликлар сақланади.\nЎзбекистон халқаро ислом академияси делегацияси “Сулаймония” кутубхонаси раҳбарияти билан ўтказилган музокараларда Мовароуннаҳр уламолари ижодига мансуб қўлёзмаларнинг каталогини яратишда ҳамкорлик қилиш бўйича келишувга эришди.\nБундан олдин академиямиз ректори Шуҳрат Ёвқочев Ислом ҳамкорлик ташкилотининг (ИҲТ) Ислом тарихи, маданияти ва санъати илмий тадқиқот маркази – IRCICA билан ўзаро англашув меморандумини имзолаган эди.\nЎзбекистон халқаро ислом академияси делегацияси сафар давомида Туркиянинг бир қатор етакчи университетларига ҳам ташриф буюради.


Депутатлар аҳоли билан доимий мулоқотда | Ўзбекистон "Адолат" социал-демократик партияси\n11 Декабрь, 13:04 • Депутатлик гуруҳи, Сурхондарё вилояти, Янгиликлар • 250 марта кўрилди • Комментариев к записи Депутатлар аҳоли билан доимий мулоқотда нет\nХалқ билан мулоқот ва инсон манфаатлари йилида Ўзбекистон “Адолат” СДП Термиз туман Кенгаши фаоллари фуқароларнинг мурожаатлари билан ишлашга, ҳудудлардаги муаммоларни ҳал этишга алоҳида эътибор қаратмоқдалар. Бу борада халқ депутатлари Термиз туман Кенгаши депутатлари билан биргаликда хонадонларга кириб бориб, ўтказилаётган суҳбатлар натижасида аниқланган муаммоларни ҳал этиш чоралари кўрилаётгани ўз самарасини бермоқда.\nЎтган ҳафтада тумандаги “Айратом” маҳалласида ўтказилган мулоқотларда биринчи навбатда, фуқароларнинг сиёсий билимларини оширишга эътибор қаратилди.\nТадбир доирасида партия фаолларининг “Айратом” маҳалласининг таълим муассасалари ва хонадонларига ташрифи қатор муаммоларнинг аниқланиши ва ечим топишига хизмат қилди.\nДавлатимиз томонидан таълим муассасаларига катта эътибор қаратилаётган бир вақтда, маҳалладаги 24-умум таълим мактаб жамоасининг қишки мавсумга тайёргарлиги ўрганилганда қувурларнинг носозлиги, мактаб девори таъмирталаб эканлиги маълум бўлди. Мактаб ойналари дарз кетиб, яроқсиз аҳволга келиб қолган. Мактабнинг куз-қиш мавсумига тайёргарлигини ҳам қониқарли деб бўлмайди. Синф хоналарини иситиш қозонхонаси яхши ишламаслиги юзасидан ҳақли эътирозлар билдирилди.\nЮқорида қайд этилган масалалар юзасидан халқ депутатлари Термиз туман Кенгашидаги Ўзбекистон «Адолат» СДП депутатлик гуруҳи аъзолари томонидан мутасадди ташкилотларга депутатлик сўрови юборилди ва натижаси юзасидан мактаб маъмуриятига маълум қилиниши таъкидланди.\nБиргина фуқароларнинг мурожаатларини ўрганиш билан иш битмайди, — дейди халқ депутатлари Термиз туман кенгашидаги “Адолат” СДП депутати Отабек Мавлонов. — Фуқаро учун муносиб турмуш шароитини таъминлаш, жамиятдаги ижтимоий ўзгаришларни қўллаб-қувватлаш ва бу борадаги ислоҳотлар жараёнида ташаббускор бўлишга ҳаракат қиляпмиз. Жамоатчилик назоратини йўлга қўйишда, ҳар бир маҳалла, идора, ташкилотда ижтимоий тартиб ва адолат ўрнатилишини таъминлашга кўмаклашяпмиз, фуқаролар билан ишлашда янги ташаббуслар билан чиқишга ҳаракат қиляпмиз. Мақсад — ҳар қандай муаммонинг ечимига йўл топиш.\nДепутатлар аҳоли билан доимий мулоқотда was last modified: Декабрь 11th, 2017 by matbuot\n« Инсон манфаатлари — олий қадрият Адолат ҳар бир инсон учун »


Саркози Европа Иттифоқи давлатларини шенген келишувини бошқатдан кўриб чиқишга чақирди\n13:18 / 17.05.2015\nФранциянинг собиқ президенти Николя Саркози Европа Иттифоқи давлатларига ноқонуний миграцияга қарши курашиш учун шенген келишувини бошқатдан тузишга чақирди, деб хабар бермоқда Le Figaro нашри.\n“Мухожирларни қабул қилиш шартларини ўзгартириш зарур, сўнгра умумий шартларни аниқлаштириб олиш керак. Бизга “Шенген-2” келишуви лозим”, деб айтди Франциянинг энг йирик мухолиф партияси етакчиси.\n“Қандай қилиб биз бугун мамлакатда оилавий нафақаларни тўлаш учун етарлича маблағ ва ҳеч қачон солиқ тўламаган одамлар учун тиббий суғуртани тўлаш учун 850 млн евро бор деб айта оламиз”, деб айтмоқда “Халқ ҳаракати иттифоқи” партияси раҳбари.\nСаркозининг айтишича, ягона Европа ҳудудининг амал қилиш тамойилларини “юқорисидан тубигача” кўриб чиқиш зарур.\nСаркози ЕИда мухожирларнинг сингиб кетиши механизмлари замон талабига тўғри келмаётганини таъкидлаб ўтди.\n“Мен қаердан эканлигимни, ўзимнинг келиб чиқишимни яхши биламан. Цивилизациялар қонларнинг чатишиб кетиши ва очиқликдан эмас, балки ўзининг қони билан чекланиши оқибатида қулаган. Бироқ бундай давом этишига бошқа йўл қўйиб бўлмайди – биз сингдириб бўлмайдиган одамларни қабул қилолмаймиз. Бу республикамизнинг энг чуқур негизларига бориб тақаладиган жуда катта муаммодир”, деб айтди Саркози ҳамда ўзи ҳам венгриялик яхудий мухожирлар авлоди эканини эслатиб ўтди.


Ҳарбий хизматчилар Нурободнинг чекка қишлоғига борди - zarnews.uz\nМарказий ҳарбий округи қўмондонлиги ташаббуси билан Нуробод туманида “Биз улардан фахрланамиз” шиори остида маданий-маърифий тадбирлар ташкил этилди.\nДастлаб 21-умумий ўрта таълим мактабида ҳарбийлар, ёшлар ва ўқувчилар иштирокида "Армия юртимиз тинчлиги ва осойишталиги гарови" мавзусида давра суҳбати ўтказилди. Унда Миллий армиямизнинг ташкил этилиши, бугунги кунда тизимда амалга оширилаётган ўзгариш ва ислоҳотлар, ёшларни ҳарбий ватанпарварлик руҳида тарбиялаш борасида олиб борилаётган ишлар ҳақида сўз борди.\nСўнгра Ўзбекистон Республикаси Қуролли Кучлари сафида хизмат бурчини ўтаётган Жанубий оператив йўналиш гуруҳи бошлиғи Қодиржон Турсунов ўқиган 63-умумий ўрта таълим мактабида тадбир ташкил этилиб, унда Ш.Хўжақулов ва бошқалар унинг ёшлигидан тиришқоқ, меҳнатсевар, билимга интилувчан бўлганлигини таъкидладилар. Ҳарбий оркестрлар жамоасининг куй ва қўшиқлари, ҳарбий хизматчилар томонидан кўрсатилган ҳарбий чиқишлар йиғилганларда катта таассурот қолдирди.\nТеглар: Нуробод ҳарбийлар\nҲарбий хизматчилар одамларни карантин вақтида уйда қолишга чорловчи челленжга қўшилди\nНурободда икки маҳаллани боғловчи кўприк барпо этилди


Oct. 23, 2018, 2:14 p.m. 10516\n23-24 октябрь кунларида Европа Чемпионлар Лигаси 3-тур ўйинлари ўтказилади. Бугун 4та гуруҳда 8та учрашув бўлиб ўтади.\nМоуриньо ва Роналду учрашуви\nИкки машҳур португалияликнинг муносабатлари ҳамиша мураккаб бўлган. Криштиану «Манчестер Юнайтед»да ўйнаганида, Жозе «Челси»ни бошқарарди ва тез-тез ҳакамларга ушбу ватандошининг симульянтлигидан шикоят қиларди. Бир сафар бу Роналдунинг жонига теккан ва очиқчасига муносабат билдирган: «Моуриньо шунчаки мағлубиятни қабул қила олмайди. «Челси» мураббийи ҳам ўзига хос жавоб қайтарганди: «Роналду ёши катталарни ҳурмат қилишни билмайди. Балки, бу тарбиясизлиги оғир кечган болалиги ёки яхши таълим олмагани туфайлидир».\nҲатто «Реал»да бирга ишлашганида ҳам Криштиану мураббийдан норозилиги ҳақида матбуотда гапираверарди. Ундан бир марта мадридликлар жамоасининг ҳимоявий тактикаси ҳақида сўрашганида, шундай деганди: «Менга бундай футбол ёқмайди, аммо мен ўзимдан талаб қилинган ишни бажаришга мажбурман».\nБу икки юқори амбициялик шахснинг бир жойда бўлиши ҳамиша катта қизиқишларга сабаб бўлади. Роналду ва Моуриньо ўртасида ҳеч қачон очиқ низо бўлмаган, балки бу уларнинг иккиси ҳам агент Жорже Мендешнинг мижозлари экани билан боғлиқдир.\nҲозир улар бошқа-бошқа чемпионатларда. Ҳолбуки, Криштиану «Ювентус»га трансфер бўлишидан олдин у «Реал»дан «Манчестер Юнайтед»га қайтиши мумкинлиги ҳақида ҳам хабарлар тарқалганди. У Манчестерга қайтмади, аммо бугун «Олд Траффорд»да яна бир бор тўп суради.\n«Криштиану ҳеч нарсани исботлаши шарт эмас. У футбол тарихидаги энг яхши футболчилардан биридир», деди ўйинолди матбуот анжуманида мезбонлар бош мураббийи.\nРоналду Турин клубида ҳам асосий етакчига айланиб олди. У Италия чемпионатида охирги 6 ўйинда 5 гол урди ва 3 марта шерикларини голли узатма билан таъминлади. Аммо у ҳали Чемпионлар лигасида ўзини кўрсатишга улгурмади, биринчи турда «Валенсия»га қарши ўйинда қизил карточка олган Роналду иккинчи турда «Янг Бойз»га қарши ўйинни ўтказиб юборишга мажбур бўлди.\nRonaldo returns to Old Trafford 💔 pic.twitter.com/Cwrhr11hzH\n— José (@MourinhoMindset) 22 октября 2018 г.\n«H» гуруҳининг иккинчи ўйини Швейцарияда кечиб, унда «Янг Бойз» ва «Валенсия» жамоалари ўзаро ҳисоб-китоб қилишади.\nЛопетеги учун охирги ўйин\nХулен Лопетеги. Фото REUTERS\n«Реал» бош мураббийи Хулен Лопетеги тинимсиз танқидлар гирдобида қолди. Жамоа шанба куни Испания чемпионати доирасида ўз уйида «Леванте»дан мағлуб бўлди ва у «Сантяго Бернабеу»да охирги кунларни ўтказаётгани ҳақида ёзишди. Испан нашрлари маълумотига кўра, ЕЧЛ доирасида «Виктория» Пльзен клубига қарши ўйин натижаси қандай бўлишидан қатъи назар мураббий истеъфога чиқарилади.\nЎйин арафасида ўтказилган матбуот анжумани вақтида Лопетеги ўзи ҳам, футболчилар ҳам фақат ўйин ҳақида ўйлашаётгани ҳақида гапирди.\n«Реал» «Леванте»га қарши ўйинда 8 соат давом этган голсиз сериясига барҳам берди, аммо Марселонинг голи жамоани мағлубиятдан қутқара олмади. Мадридликлар охирги ғалабани 22 сентябрь куни қайд этишганди. Айни вақтда жамоа ички чемпионатда еттинчи ўринда, ЕЧЛ гуруҳ босқичида эса ЦСКА ва «Рома»дан ортда қолган ҳолда учинчи ўринда жойлашган.\n«Виктория»га қарши уй учрашувида «Реал» вазиятни ўнглашга ҳаракат қилади. Фақат йирик ғалаба ва сифатли ўйингина Лопетегининг истеъфосини кейинга қолдириши мумкин.\n«G» гуруҳи доирасидаги яна бир ўйин Римда, «Рома» ва ЦСКА ўртасида кечади.\nЗинченко ва Фернандиньо «Шахтёр»га қарши\nАлександр Зинченко. Фото REUTERS\n2015 йил бошида «Уфа» «Шахтёр»дан 18 ёшли яримҳимоячи Александр Зинченкони трансфер қилганди. Донецкликлар клубида украиналик футболчи 4 йил ўтказган, Бошқирдистондаги икки йилдан кейин у Манчестерга йўл олган. Ўшанда Зинченконинг Гвардиола жамоасига трансфер бўлиши кўпчилик учун кутилмаган ҳол бўлган, кўпчилик у кейинги йилларда ижарама-ижара кезишини тахмин қилганди. Ҳозирда эса у жамоасининг асосий таркибида муқим ўрин эгаллаш учун ҳаракат қилмоқда.\n«Сити» сафида «Шахтёр»нинг яна бир собиқ футболчиси Фернандиньо тўп сурмоқда. Бразилиялик бу футболчи доимий равишда Англия чемпионининг асосий таркибида ва алмаштириб бўлмас футболчига айланган.\nЎтган йилнинг декабрида ҳам «шаҳарликлар» Харьковга келишган ва натижаси аҳамиятсиз ўйинда «Шахтёр»га мағлуб бўлишган. Аммо ўшанда «Сити» Украинага иккинчи таркибини олиб келганди, чунки жамоа охирги тур арафасида муддатидан аввал гуруҳда биринчи ўрин масаласини ҳал қилиб улгурганди. «Шахтёр» учун эса бу ўйиндаги ғалаба сув ва ҳаводек зарур эди. Ўшанда донецкликлар ғалаба қозониб, «Наполи»ни учинчи ўринда қолдирган ҳолда кейинги босқичга йўл олишганди.\nҲозир эса вазият бутунлай бошқача. Инглизлар жамоаси биринчи турда «Лион»га мағлуб бўлди ва энди жамоанинг хато қилишга ҳаққи йўқ. «Шахтёр» эса дастлабки икки турда «Ҳоффенҳайм» ва «Лион» жамоаларига қарши ўйинларда бир хилда 2:2 ҳисобларида дуранг ўйнаган ва айни вақтда учинчи ўринда жойлашган.\n«F» гуруҳи доирасидаги иккинчи ўйинда «Ҳоффенҳайм» «Лион»га қарши саф тортади.\nБугун шунингдек, «E» гуруҳида Мюнхеннинг «Бавария» клуби Афинада АЕК клуби меҳмони бўлади, «Аякс» эса «Бенфика»ни қабул қилади.\nАйни вақтда гуруҳда кутилмаганда амстердамликлар жамоаси пешқадамга айланиб олган.\nКоутиньо сафга қайтди\n20 Ноябрь 620\nЎртоқлик ўйинлари. БАА ғалаба қозонди, Эрон ва Хитой дуранг ўйнади\n20 Ноябрь 512\nБельгияни апрелгача ҳеч ким қувиб етолмайди\n20 Ноябрь 2045\nЎзбекистон U23 терма жамоаси «Dubai Cup 2018» турнири ғолиби бўлди\n20 Ноябрь 3797\nИталияда йилнинг шахсий совринларига номзодлар эълон қилинди\n20 Ноябрь 1458\n20 Ноябрь 4062\nКанте «Челси» тарихидаги энг кўп маош олувчи футболчи бўлади\n20 Ноябрь 2552\n20 Ноябрь 7650\n20 Ноябрь 4458\n20 Ноябрь 7110\n20 Ноябрь 8693\nЧемпион ҳикоялари: Эдинсон Кавани. Ўтмишга мактуб\n17 Ноябрь 4235\n19 Ноябрь 21268\n15 Ноябрь 17723\n18 Ноябрь 17105\n20 Ноябрь 16243\n15 Ноябрь 15730


“ОРИАТ ДОНО” РАДИОСИДА АКМАЛ МИРЗОНИНГ “ЧОЙ УСТИДА” ДАСТУРИ МЕҲМОНИ ЎЗБЕКИСТОН ХАЛҚ АРТИСТИ ГУЛСАНАМ МАМАЗОИТОВА: ҲАММА БИЛАН БИР ХИЛ БЎЛИШГА ҲАРАКАТ ҚИЛМАЙМАН! 28.01.2015 03:56\n“Орият доно” радиосида, журналист ва радиобошловчи Акмал Мирзонинг “Чой устида” дастурининг бу галги меҳмони Ўзбекистон Халқ артисти, 9 февралдан бошлаб 6 кун давомида “Истиқлол” санъат саройида ўзининг янги концерт дастурини мухлислар эътиборига ҳавола этиш арафасида турган санъаткор Гулсанам Мамазоитова бўлди!\nГулсанам Мамазоитова дастурга турмуш ўртоғи Санжарбек билан биргаликда келишди.\nАкмал Мирзо радиотингловчилар билан саломлашгач, сўзни Гулсанам Мамазоитовага берди.\nГулсанам Мамазоитова: - Ассалому алайкум мухлислар, бизни эшитиб турган ҳамма-ҳаммага тонг хайрли бўлсин!\nАкмал Мирзо: - 5742 рақамларига “Доно” сўзидан сўнг смс орқали ёки, телефон рақамларимизга қўнғироқ орқали саволларингизни йўллашингиз мумкин, дея дастурни давом эттирди ва энг оригинал савол эгалари Гулсанам Мамазоитованинг янги концерт дастурига 2 кишилик таклифнома эгасига айланишлари мумкинлигини, ҳамда бу таклифнома Гулсанам Мамазоитованинг дасхати туширилган таклифнома бўлишини эълон қилди!\nАкмал Мирзо: - Қачон “Ориат доно” радиосига келасиз, десам “Қор ёққанда” деганди Гулсанам Мамазоитова. Албатта, бу қандайдир оқ йўл, қор оқлик демак. Ўшанда сизга жавоб бериш асносида, ҳар йили концерт дастури қишда бўлганлиги учундир балки, деган фикр хаёлга келди. Ўтган йилги концертдан сўнг, кейинги йил “баҳорга чиқамиз” деган гапларни ҳам айтгансиз. Лекин, концертингиз ҳамон қишда?\nГулсанам Мамазоитова: - Тўғри, лекин қишда ҳар бир ижодкор учун ўзига қулайлик тарафлари бўлади. Менга бу борада савол берсангиз, айтишим мумкин, қишда концертлар кам бўлади.\nАкмал Мирзо: - Лекин, ҳозир ҳам кам эмас-ку!\nГулсанам Мамазоитова: - Тўғри, ҳозир кам эмас! Лекин, баҳорга нисбатан камроқ! Шунинг учун ҳам, ўрганиб қолганимиз учунми, қишда концерт беряпмиз.\nАкмал Мирзо: - Лекин, қаранг, февралда бирор кун, бўш кун йўқ! Концерт кунларига тўла.\nГулсанам Мамазоитова: - Биламан, лекин ўзим ўрганиб қолганим учун ҳам, тўғриси, қишдан воз кеча олмаяпман!\nАкмал Мирзо: - Кўпчилик хонандалар концерт дастуридан олдин нималарнидир сездириб қўяди. Кимдадир, концерт янгиликлари қонуний ёки ноқонуний чиқиб кетиб қолади. Кимдир атайлаб пиарлар, нималардир қилади. Гулсанам Мамазоитова эса, доим, айниқса, ўтган йилги ва бу йилги концертларидан аввал дастур ҳақида ҳамма нарса сир, жим-житлик. Эълон кетган, лекин жимлик, маълумот йўқ!\nГулсанам Мамазоитова: - Энди ҳамма билан бир хил бўлишга ҳаракат қилмайман, тўғриси! Янгиликлардан кўпроқ мухлисларим, концертимга тушганида хабардор бўлишларини ҳоҳлайман! Охирги пайтларда, ноғора чалинган, лекин концертига тушганда томошабинлар томонидан “э, рекламасига яраша концерт бўлмади, зерикарли бўлди” деган гапларни кўп эшитяпмиз. Шундай бўлмаслиги учун ҳам, ундан кўра, саҳнага чиққанда, индамасдан ўз вазифамни бажаришни маъқулроқ кўраман!\nАкмал Мирзо: - Ўтган йилги дастурда иштирок этган иштирокчи сифатида бемалол баралла айтишим мумкин, умумий дастурнинг катталиги, Гулсанам Мамазоитованинг дастурдаги ҳаракатлари, нафақат, жонли қўшиқ ижроси, балки ҳатти-ҳаракатлари, умумий концерт ҳажми, бу фонограммали концертга мўлжалланган эди! Бу шубҳасиз! Бу йил қандай?\nГулсанам Мамазоитова: - Бу йил қўшиқлар мазмунида ҳам фарқ бор! Демоқчиманки, бу йил дастурни деярли ўзим олиб бораман! Дастурда қизиқчилар, олиб борувчилар йўқ. Бу йил дастур эркинроқ тарзда бўлиб ўтади. Дастурга ташриф буюрган томошабинлар, меҳмонлар гувоҳ бўлишади, олдиндан гапиришни ҳоҳламайман. Бу йилги дастуримиз кенгроқ, турли хил маавзуларда, йўналишларда қўшиқлар бўлади! Яъни, қўшиқлар сони ҳам, ранг-баранглиги ҳам, сифати ҳам кўп.\nАкмал Мирзо: - Концерт дастури режиссёрлари! Шундай хулосага келдикки, зўр режиссёр бўлиш мумкин, лекин жонли ижродаги концертнинг режиссёри бошқа бўлар экан!\nГулсанам Мамазоитова: - Тўғри айтасиз. Концерт дастури режиссёри бўлганидан кейин биринчи ўринда, озгина бўлса ҳам, мусиқий билимга эга бўлиш керак. Саҳналаштирган билан мусиқий билимга эга бўлмаса? Тўғри бизга вақти келса, қўшиқ ҳақида “шуни дардлироқ қилиб бошқачароқ куйлагин” деган режиссёрлар бўлади, баъзида эса, қўшиқ куйлашимизни тушунмайдиган режиссёрлар ҳам бўлади. Ўтган йили концертимизга Ўзбекистон санъат арбоби Рустам Шамсутдинов режиссёр бўлган бўлсалар, бу йил “Эътироф” мукофоти совриндори Ҳайдарали Қосимов режиссёр бўладилар. Айтмоқчиманки, улар ўз касбларининг ҳақиқий усталари! Биринчидан, мусиқий билимга эга, ўз касби бўйича профессионал ижодкорлар! Шулар билан биргаликда ишлайман!\nАкмал Мирзо: - Сўнгги пайтларда сизга қаратилаётган диққат-эътибор, “Ўзбекистон Халқ артисти Гулсанам Мамазоитова менинг устозим”, деган, ўзингиз билган ва билмаган юзлаб “шогирд”лар бор! Ўзи ёш нуқтаи назаридан олинса, эстрадамизнинг ёш авлодисиз, ўзингиз, “ўрта авлодман” дейишингиз мумкин. Аммо, сизга қаратилаётган диққат-эътибор, сизни катта авлодга чиқариб қўймоқда. Энди шундай эътибор ва қарашлар туфайли, масалан, қанақадур қўшиқлар айтгингиз келадию, лекин ҳозир менга тўғри келмайди, деб ўзингизни чеклаган, “кесадиган” тарафлари ҳам бўладими? Ўзингизга қандайдир бир чегаралар қўясизми?\nГулсанам Мамазоитова: - Чегаралар қўяман. Нуфузли унвонлар, мукофотлар олгандан кейин, яна ҳам ўз ижодимга талабчанроқ, эътиборлироқ бўлиб қолганман. Лекин, ижро билан ижронинг ҳам фарқи бор! Сўз билан сўзни, мусиқа билан мусиқанинг фарқи бор, албатта. Ўз ижро доирамдан келиб чиқиб, савиямдан келиб чиқиб, яхши-яхши бастакорлар билан танлайман! Баъзида енгил қўшиқлар бўлса ҳам, ўшаларни маромига етказиб куйлашнинг ўзи бўлмайди! Эстрада қўшиқларимнинг хомаки нусхасини яқинда ўзингизга эшиттирганимда, жуда ёқди. Чунки, ижроси мураккаб ижролардан бўлиб куйланган. Демоқчиманки, енгил қўшиқларни ҳам бир дид билан, бир нарсага асосланиб куйланса, шундан ҳам бир мақсад бўлса, масалан, “Юраклар”ни куйладим, менга биринчи навбатда оҳанги, бошқа қўшиқларга ўхшамаслиги ёқди! Сўзлари ҳам ёқди, масалан, атрофдаги инсонларга қаратилган. Бир-бирини танийдиган ва танимайдиган, ёқтирадиган ва ёқтирмайдиган инсонлар, “Юраклар” бу кенг доирада, масалан, шу тарафларига аҳамият бераман. Ўзимни ҳар доим “мана бу қўшиқни айтишим керак, буниси бўлади, буниси бўлмайди” деб, чегаралаб туришим керак. Ёнимдагилар “балки айтсангиз бўларди” дейишади. Йўқ, бўлмайди, деб, биринчи навбатда ўзим ўйлайман ва ўзимга ўзим чегара қўяман!\nАкмал Мирзо: - Сиздан ёшларимиз орасида, шиддат билан кетаётганлар бор, ўрта авлод вакилларини қандайдир бир эстрада майдонидан чиқиб кетишга мажбур қилишмоқда. Мажбур ҳам қилишмаяпти, уларнинг ўзи мажбур бўлишиб, ёшларга ўхшаб куйлашга ҳаракат қилишмоқда.\nГулсанам Мамазоитова: - Тўғриси, уларнинг майдони бошқа, менинг майдоним бошқа! Мен бу нарсани ҳар доим айтиб ўтаман! Уларнинг майдони, бу уларнинг доирасига мослашган, мени майдоним ўзимники. Мен буни ўз услубимдан, ўқиган билимим, тажрибамдан келиб чиқиб айтяпман! Ўзимнинг йўналишим, аудиториям, мухлисларим, уларнинг ёши, сони, фикрлай олиши, уларнинг доираси, ҳамма-ҳаммасидан келиб чиқиб айтяпман! Балки, улар ўзининг йўналишидаги, доирасидаги санъаткорларни чиқариб юбораётгандир? Мени доирам, йўналишим бошқа! Мени шунинг учун бу нарса кўп ўйлантирмайди.\nАкмал Мирзо: - Гулсанам Мамазоитованинг ташриф қоғозига айланган, номи билан ёнма-ён юрадиган қўшиқлар бор. Кимлардир мана шу “ташриф қоғози”ни ҳар йили ўзгартиришга ҳаракат қилишади. Кимдир буни уддасидан чиқади, кимлардадир ҳар йили зўр-зўр хит қўшиқлар чиқади, аммо ташриф қоғози ўзгармайди! Ўзингиз нима деб, ўйлайсиз, сизнинг “ташриф қоғозингиз” ўзгарганми?\nГулсанам Мамазоитова: - Менда биринчи ўринда мана шу “ташриф қоғози”нинг борлигини ўзи катта бахт! Умри давомида ана шу “ташриф қоғози”га эга бўлмаган санъаткорлар жуда кўп. Яқинда бир жойда ўқиб қолдим, “санъаткор, деганда йиллар ўтган сари ўша қўшиқ ёдга олинар экан”, майли, йиллар ўтиб, мана шундай қўшиқлар қила олмасман, лекин мен учун, менда “ташриф қоғози”нинг борлигининг ўзи катта бахт! Йиллар давомида битта қўшиқ бўлса ҳам, биринчидан бу халқона йўналишда, ўзимизнинг анъанавий услубда бўлганлиги, жуда катта “ташриф қоғози” бўлганлиги, борлиги мен учун катта бахт, ҳисобланади.\nFattohhon.comдан Саида: - Санъаткорсиз, шу билан биргаликда онасиз. Фарзандларингизда мусиқага қизиқиш қанчалик кучли? Улар сизнинг бирорта қўшиғингизни ёддан билиб, куйлай олишадими?\nГулсанам Мамазоитова: - Зўр савол бўлди, тўғриси. Санъаткорнинг болаларида барибир санъатга қизиқиш бўлади. Чунки, барибир қонида бор-да! Деярли ҳамма қўшиқларимни ёддан билишади. Қолаверса, ҳозир концерт арафаси, телефондан деярли фойдаланмаяпман, фақат тинглаяпман! Диск қўйиб ёдлашим жараёнини улар кўришяпти ва мен билан биргаликда босиб ўтишяпти! Уларга вақт ажратмасам ҳам, қўшиқ тинглашга вақт ажратяпман ҳозир! Шунинг учун ҳам, деярли ҳамма қўшиқларимни ёддан билишади. Қолаверса, телеканалларда берилаётган бошқа хонандалар қўшиқларини ҳам тинглаганда, эслаб қолишади. Уларда эшитиш, ёдда олиб қолиш жуда ҳам яхши ривожланган. Уларнинг тез иладиган, илғаб оладиган пайтлари, ёдлашлари ҳам осон.\nАкмал Мирзо: - Шу ўринда бир савол, боя биз айтиб ўтган ёшларнинг қўшиқлари, сўзларнинг енгиллиги эвазига ёки кўп эфирга берилиши эвазига, тез эсда қолади, тилга ўтириб қолади. Санъаткорларнинг боласи ҳам бола ҳали ёш, мурғак. Улар яъни, фарзандларингизни ёш хонандаларнинг қўшиқларини ёдлаб олиб, туну кун қайтариб юришлари, қандай даражада таъсир қилади? Бир хонандамиз айтгандилар, миллий мумтоз йўналишдаги ижрочи, Ўзбекистон халқ ҳофизининг бир набираси уйда фақат рэп айтиб юрар экан!\nГулсанам Мамазоитова: - Бўлиши мумкин! Ёдлаб олиб айтган сари, барибир унутиб юбориши ҳам осон бўлади, шунга нисбатан. Чунки, ойдан ойга, янги қўшиқлар чиқиб келяпти. Бу қўшиқларни унутиб юбориш ҳам жуда осон! Масалан, хит-10 таликлар бору, кўрамиз, қўшиқлар тепага чиқади ва тез пастга тушиб кетади. Худди шу каби, бу қўшиқларнинг ҳам “умри” шундай. Шунга қиёслайман, тўғриси.\nАкмал Мирзо: - Уйда фарзандларнинг тинглайдиган қўшиқлари, ўқийдиган китобларига назорат борми? Дўстлашадиган ўртоқларига нисбатан, назорат борми?\nГулсанам Мамазоитова: - Йўқ, кўпроқ улар режа асосида, эрталаб ҳамма фарзандлар қатори боғчага боришади. Уйда ҳам бегона одам эмас, жиянлар қарашади. Уйда мусиқий каналларни кўришади, уларга эртаклар айтиб беришади. Мендан ҳам эртак сўрашса, ўзимиз болаликда тинглаган эртакларни, масалан, “Зумрад ва Қиммат”ни айтиб бераман! Чунки, биз ҳам ўша эртакларни эшитиб улғайганмиз. Қизимнинг ўзини яхши кўрган эртаклари бор! Кейин мульфильмлар кўришади, дадаси кўпроқ тарбиявий аҳамиятга эга бўлган мультфильмларни флешкадан тушириб беради. Болалар фақат мультфильм кўриш билан чегараланмай, эртак эшитса, китоб ўқиса, ўша нарсалар болани келажакда яхши инсон бўлиб шаклланишига катта таъсир қилади.\nАкмал Мирзо: - Қайсидир хонандаларда сокин қўшиқлар, мунгли қўшиқлар муваффақиятли чиқади. Қайсидир хонандаларда эса, шўх қўшиқлар! Гулсанам Мамазоитовада параллел, иккови ҳам! Лекин, фақат ижронинг ўзи эмас. Техник ижро билан юракка кириб бўлмайди-ку. Сизда иккови ҳам яхши чиқиши, бу дарднинг зўрлигиданми?\nГулсанам Мамазоитова: - Дарднинг зўрлигидан, деб айта олмайман! Танлаш ҳуқуқимдан бу, чертиб-чертиб танлайман! Қўшиқларни куйлаб, ёзиб қўявераман. Аммо, кўнглимга яқин олганимни, мухлислар билан баҳам кўришни ҳоҳлаганимни, раво кўрганимни “айлантираман”. Кўпроқ ўйлаган хулосам тўғри чиқади. Атрофдаги дўстларимга эшиттираман, маслаҳатлашаман.\nШундан сўнг, мухлислар саволларига ўтилди.\nБир мухлиса томонидан “Акангизнинг танқидларига қандай қарайсиз?” ҳамда, “Оилангизга, фарзандларингизга қанчалик вақт ажрата оласиз?” деган саволлар берилди.\nГулсанам Мамазоитова: - Акамнинг танқидларига мен деярли 100 фоиз тўғри қарайман! Чунки, барибир акамлар, кейин билимлари ҳам, мусиқий ва ҳаётий тажрибалари ҳам, анча юқори туради. Оиламизга вақт ажратишимизга келганда, турмуш ўртоғим билан ҳар доим бирга юрамиз. Имкони борича, бор бўш вақтимизни оиламизга ажратишга ҳаракат қиламиз, лекин кўпроқ вақтимиз жамият ишларида, халқ хизматида, ижодда бўлгани учун, фарзандларимизга деярли камроқ вақт ажратамиз.\nКейинги мухлис томонидан берилган савол фонограмма ҳақида бўлди: “Фонограмма ҳақидаги фикрингиз, ижобийми ёки салбийми? Санъаткорлар фонограммага ишониб иш тутиши керакми? Бундан анча йил олдин, “Жар” спорт комплексида имконияти чекланган (ногирон) спортчиларнинг мусобақасининг очилиш маросими бўлганда машҳур қўшиғингизни айтдингиз. Ўшанда қўшиқни энди бошлаганингизда фонограмма 3 марта ўчиб қолган. Шунда сиз қўшиғингизни айтмай, чиқиб кетдингиз. Ўшанда сиз ўша машҳур қўшиғингизни жонли ижрода айтганингизда, мухлислар сиз билан қўшилиб айтарди! Лекин, сиз ундай қилмадингиз”.\nАкмал Мирзо: - Майлими, иккинчи саволдан бошлаймиз. Чунки, биринчи савол бўйича жуда кўп гапирилган. Фонограммага қандай қарайсиз? Фонограммага ҳар хил қарайдилар!\nГулсанам Мамазоитова: - Майли, жавоб бераман, албатта! Жуда ҳам ўринли саол бўлди! Баъзида шундай жойлр бўладики, жонли ижро қилишнинг иложи йўқ! Катта гала-концертларда, сиз айтгандек спорт мажмуаларида, шундай бўлиши мумкин. Ана ўшанда биз фақатгина ёзиб олинган қўшиқларни куйлаймиз, чунки ўша қўшиққа рақс қўйилган бўлиши мумкин, вақт чегараланган. Биз шунда фонограммада куйлашимизга тўғри келади. Иккинчи саволингизга келсак, ўша “Жар” спорт мажмуасида бўлиб ўтган тадбирда ҳам, эҳтимол жонли ижрода куйлашга шароит бўлмагандир? Лекин, қаердаки шароит бўлса, мен қўлимдан келганча жонли ижрода куйлайман! Қолаверса, қўлимдаги микрофон ишлаб турса, мен томоғим оғриб турган бўлса ҳам, касал бўлсам ҳам, жонли ижрода куйлайман, ҳеч қачон ўзимга минус олиб кетган вақтим бўлмаган. Балки, ўша ерда қўлимдаги микрофон ишламаганлиги сабаблидир, ёки ўша ерда жонли ижрода айтишга шароит бўлмагандир, техник сабаблар бўлгандир? Чунки, катта жойда микрофонсиз айтсангиз ҳам, шовқин бўлса, спорт мажмуаси бўлгандан кейин ҳеч ким эшитмайди.\nКейинги мухлис Эркин ака:- “Устасига барибир” дейишадию, лекин қиш вақти жонли ижрода концерт беришга унча-бунча одам ботина олмайди! Қолаверса, нафақат овоз, балки ҳатто созлар ҳам ўзгарадиган вақт. Шунчалик концерт беряпсиз, омадингизни берсин! Саволим, концертда бошловчиликни ҳам ўзим қиламан, деяпсиз. Бошловчиларнинг нонини яримта қилиб қўймайсизми?\nАкмал Мирзо: - Кўп бошловчилар қўшиқ айтишяпти-ю! Гулсанам Мамазоитова бировнинг эмас, ўзининг концертида бошловчилик қилмоқчи!\nМухлис Эркин ака:- Яна бир саволим, бадиий кенгаш бор, гоҳида бир бемаъно қўшиқлар радио, телевидениеда “кетиб” қолади. Бошида ўчирасизу, лекин кейин, ҳатто дазмолни ёқсангиз ҳам ўша қўшиқ чиқиб келавергач, ўзингиз ҳам кўникасиз. Ҳатто, ўша қўшиққа бошингизни ликиллатадиган бўлиб қоласиз.\nАкмал Мирзо: - Бориб-бориб мухлис бўлиб қоласиз!\nМухлис Эркин ака:- Бадиий кенгашга таниқли санъаткорлар, ҳофизлар қўйиладию, шуларнинг орасига холис мухлис сифатида, эшитувчиларни ҳам қўйиб қўйинглар. Ҳар холда ўшалар холис фикр билдирармиди, деб ўйлайман.\nАкмал Мирзо: - Лекин, Эркин ака, агар бадиий кенгашларда мухлислар иштирок этсин, десангиз, ўша мухлис сифатида сизга ёқмайдиган қўшиқлар бору, ўшаларга мухлислик қиладиган мухлислар ҳам бўлиб қолса, унда нима бўлади?\nМухлис Эркин ака:-Ҳа, бу ҳам тўғри.\nАкмал Мирзо: - Ўзи спорт ва санъатни, касбидан, ирқидан, миллатидан, жинсидан қатъий назар, ҳоҳлаган инсон муҳокама қилаверади. Ўзи аслида мутахассис муҳокама қилиши ўринли!\nГулсанам Мамазоитова: - Тўппа-тўғри! Гапингизга 100 фоиз қўшиламан! Яқиндагина сиз билан суҳбатлашганимизда, шундай нарса ҳақида айтиб ўтдингиз. Лекин, бу ҳақида рекламалари кетган вақтдан билишларини ҳоҳлардик. Бу бир қўшиқни муҳокама қилиш, қўшиқнинг тарихи, мақсади, клип олишдан мақсади, нима учун, нимага деган саволларга, катта-катта саройларимизда, бир қўшиқнинг муҳокамаси бўлиши кўзда тутиляпти. Мана шу қўшиқдан кейин, хонанданинг лицензия олиш масаласи, у қўшиқчи деган номга яроқлими, сазовор бўладими, йўқми, ана шу нарса кўриб чиқилади.\nАкмал Мирзо: - “Йил қўшиғи-2014”! Биринчи марта ўтказилаётган тақдимот! Гулсанам Мамазоитованинг фикрича, 2014 йилда, мухлислар эътиборига ҳавола этилган қўшиқлар! Бу европача ҳолат, йил тугаб бўлгандан сўнг, кейинги йил бошида, мана шу тақдимот ўтказилмоқда! Гулсанам Мамазоитова 2014 йил қўшиқлари ҳақида нима, деб ўйлайди?\nГулсанам Мамазоитова: - Йил қўшиқлари турли жанрларда, турли хонандалар томонидан бўлади, албатта. Битта қўшиқ ҳақида гап кетмаяпти! Чунки, 2014 йилда жуда кўп ижодкорлар самарали ижод қилишди.\nАкмал Мирзо: - Шулардан, 5 та қўшиқ ҳақида гаплашайлик! Бешталик!\nГулсанам Мамазоитова: - (самимий кулиб) Билмадим, ҳозир 5 та қўшиқни айтсам, қолган ҳамкасбларим хафа бўлиб қолишади.\nАкмал Мирзо: - Сиз Ўзбекистон Халқ артистисиз, кимлар учундир устозсиз, бемалол ўз фикрларингизни билдиришингиз мумкин! Йил қўшиғи бешталиги!\nГулсанам Мамазоитова: - Билмадим, тўғриси, ҳозир бир нарса дейишим жуда қийин.\nАкмал Мирзо: - Мисол учун, Озодбек Назарбековнинг “йил қўшиғи”?\nГулсанам Мамазоитова: - Йилнинг охирида ижро этган “Лола” қўшиғи менга жудаям ёқди. Лекин, бу менимча, йил қўшиғи эмас, чунки эфирларда январь ойидан бошлаб кетяпти. Аммо, шу қўшиқ менга жуда ҳам маъқул бўлди!\nАкмал Мирзо: - Гулсанам Мамазоитованинг “йил қўшиғи”?\nГулсанам Мамазоитова: - Ўзимда, билмадим. Агар халқона йўналишда бўладиган бўлса, ёки миллий қўшиқлар тарғиботи бўйича бўладиган бўлса, мен иккиланмасдан, “Тановар”ни айтган бўлардим.\nАкмал Мирзо: - Энди бу икки Халқ артистларидан ҳар йили яхши қўшиқлар кутилади ва яхши қўшиқлар чиқади! Энди яна 3 та қўшиқни айтинг, улар ёшларнинг қўшиқлари бўлиши мумкин, сизлардек бошқа Халқ артистлри қўшиқлари бўлиши мумкин.\nГулсанам Мамазоитова: - (кулиб) Жуда қийнадингиз бу савол билан! Отабек Муҳаммад Зоҳид, яъни акамнинг “Майли, телба денглар”, Алишер Файзнинг “Ёлғон экан-ку” кўпроқ халқона йўналишда бўлгани учун, Абдурашид Йўлдошевнинг “Ёрим хабаринг йўқ” қўшиғи, бу ҳам халқона йўналишда бўлгани учун! Мана шу 3 қўшиққа овоз берган бўлардим.\nАкмал Мирзо: - “Тановар” клипингиз ҳақида, мени ҳайратлантирган нарса, бу клипдаги илон?\nГулсанам Мамазоитова: - Клипдаги илон бу, ёвузлик рамзи, деб ҳисобланади. Тажовузкор бир ёмон инсонлар, ёки ёмонлик қиёфасида намоён этилган.\nНавбат телефон орқали мухлислар томонидан берилган саволларга ўтилди.\nМухлиса Дилноза: - «Фарзандим», “Алданган аёл” фильмларига ишланган саундтреклар ҳақида айтиб ўтсангиз. Бу саундтреклар режиссёрлар томонидан билдирилган фикрми, ёки ўзингиз ҳоҳлаб ижро этганмисиз?\nГулсанам Мамазоитова: - “Фарзандим” фильми саундтреки бу, ўзимнинг қўшиғим бўлиб, мана шу фильмнинг мавзусига мос келгани учун фильм режиссёрлари шу қўшиқни қўйишни сўраб, илтимос қилишди. Келишиб, бу қўшиқни фильмга қўйишга рухсат бердик. “Фарзандим 2” фильмига бўлса, қўшиқ атайлаб ёзилган. Шоира Рислиғой Ҳотамова томонидан ёзилган ҳар икки қўшиқ сўзлари ҳам. “Алданган аёл” фильмига эса, режиссёрлар томонидан сўзлар берилди ва биз бастакорлар билан бирга қўшиқ устида ишладик. Кўпроқ, “шу қўшиқни фильмга беринглар” деган талаблар бўлади ва биз қўшиқни куйлаб, ёзиб берамиз.\nАкмал Мирзо: - Кўпинча, шундай саундтреклар куйлашга вариантлар келганда, режиссёрлар хаёлига биринчи бўлиб, Гулсанам Мамазоитова келади. Бу қайси қўшиқдан, деб ўйлайсиз?\nГулсанам Мамазоитова: - Менимча, шу “Фарзандим” фильмидан кейин бўлса керак.\nМухлиса Дилдора: - “Ориат доно” радиосидаги суҳбатларни тинглайман ва у ерда санъаткорлар худди дўстиникида ўтиргандек ўтиришади. Бемалол суҳбатлашишади. Мен сизни радиода биринчи интервьюйингизни эшитганман! Акангиз билан чиққан эдингиз, қайсидир танловда, “Тўрт оёқли чўбин от” Яссавий ғазали билан куйланган қўшиқ билан ғолиб бўлди, деб айтилган эди. Ўша биринчи интервьюйингиз эди, ҳозир Халқ артистисиз. Қолаверса, 2 фарзандрнинг онасисиз ва бу сиз эришган яна 2 та катта унвон. Шундай тинч, шундай фаровон давлатда эрка бир санъаткорлик, бу ҳам бир омад! Қолаверса, бу омаднинг ортида ҳам катта меҳнат турган омад! Аввало, сизни бу бахт билан табриклайман! Саволим, “Жоним асир” қўшиғини, акангизнинг ҳам, сизнинг ҳам куйлаган вариантингиз айланаверган! Ким биринчи айтган? Акангиз маслаҳат берганмилар? Ёки қўшиқларингиз ичида жарангдор бўлгани учун акангиз куйлаганмилар? Иккинчи саволим: ижод кўнгил иши! Абдулла Қодирий, “Ўтган кунлар”ни ёзганда, “Кумуш ўлди” деб йиғлаган экан... Сизни ҳам қалбингизни ўйган, жонингизни титратган, ҳаммаси ҳам дейсизу, аммо қийин, лекин “лаззатли қийноқ” бўлган қўшиқларингиз ҳам борми?\nГулсанам Мамазоитова: - Бор! “Жоним асир” қўшиғини биринчи бўлиб, акам куйлаганларида менга жуда ҳам ёққан эди. Шу қўшиқни айлантиришни сал камайтириб қўйдингиз, кўпроқ айлантириш керак, дедим. Унгача бир концерт дастурида, хонандалар бир-бирининг қўшиғини айтганда, мен ҳам шу қўшиқни айтган эдим. Лекин, ҳеч қаерда фойдаланмаётган эдим. “Ака шуни кам айлантиряпсиз, мухлисларга ёқяпти, санъаткорлар ҳам айтяпти” дедим. Акам эса, “Қўявер, янги нарса айлантиряпман, бўлди, етади” дедилар. (самимий кулади) Шундан кейин мен ҳам, “айлантирмасангиз, ўзим айлантираман” деб, айлантириб юбордим! Ёзиб, радиоларга топширдим. “Айлантирсам майлими?” десам, “майли, сен айтдинг нима, мен айтдим нима?” дедилар. Айлантирдим ва мухлисларга манзур бўлди. Энди, қайси варианти кўпроқ маъқул бўлганини Акмал Мирзонинг ўзлари айтсинлар!\nАкмал Мирзо: - Отабек Муҳаммад Зоҳид ижролари таҳсинга сазовор! Муболағасиз, устоз! Гулсанам Мамазоитова вариантида қанақадир мусиқа тили билан айтганда, сведенияси бошқачароқ!\nГулсанам Мамазоитова: - Мухлисимизнинг иккинчи саволларига келсак, мен кўп йиғлайман, кўп хурсанд бўламан! Қўшиқлар куйлаган вақтим, айниқса, ўша “Фарзандим” қўшиғи саундтрекини куйлаганимда, ҳақиқатда куйлаётганимда йиғлаганман. Овоз режиссёримиз Баҳром ака ҳам, йиғлаганлар, иккимиз бир-биримизга қараб, йиғлаб ёзганмиз. Қўшиқни сўзларидан, матнидан, оҳангидан келиб чиқиб, овозимдаги титроқлар ҳам ҳаммаси табиий чиққан! Битта у қўшиқда эмас, “Тановар” қўшиғида ҳам шундай бўлган. Бу қўшиқни “юки” оғирлиги, ўзига яраша бир масъулияти оғирлиги учунми, сўзларининг улуғворлигими, ёки оҳангларини асрдан асрга етиб келаётганлиги туфайлими? Таъсирчан инсонман! Ҳар бир қўшиқни кўнглимдан ўтказаман! Шўх қўшиқларда ҳам шундай, кўпроқ кайфиятим яхши вақтида ёзаман, балки халқнинг кўнглига маъқулроқ бўлар, деб ўйлайман.\nАкмал Мирзо: - Энди, энг мухлислар кутган лаҳзалар? Ким ғолиб бўлди?\nГулсанам Мамазоитова: - (кулади) Мана шу охирги савол эгаси Дилдора опа, Тошкент шаҳридан эканлар, уларни ғолиб, деб топамиз! Чунки, ижодимни шунча вақтдан буён биляптилар, мана шу мухлисимга катта, чексиз ҳурматимни айтаман! Мана шундай мухлислар кўпаяверсин! Фақат бугунги кунни тинглаб эмас, балки бардавом, ҳамиша бизни ёдга оладиган мухлисларимиз соғ бўлишсин!\nАкмал Мирзо “концерт дастурларингиз омадли ва муваффақиятли ўтсин! Яхши кунларда кўришгунча!” дея, дастур ниҳоясида Гулсанам Мамазоитовага ва барчага ташаккурлар айтди.\nГулсанам Мамазоитова эса, ғолиб бўлган савол эгасига таклифномага ўз дасхатини қўйиб, энг яхши тилакларни билдирди.\nЭфир жуда қизиқарли ва кўтаринки кайфиятда ўтди!\nБиз ҳам “Чой устида” дастурига таклиф учун, дастур муаллифи, радиобошловчи журналист Акмал Мирзога, ҳамда “Орият доно” радиоси раҳбариятига алоҳида миннатдорчилик билдирамиз.\nФотолар учун фотограф Умид Якубовга алоҳида ташаккур\nБарча фотолар яқин соатларда...


АСАДУЛЛО ОТАНИНГ ҚУВОНЧИ » Фаровон юрт\nАСАДУЛЛО ОТАНИНГ ҚУВОНЧИ\nДавлатимиз раҳбари Қашқадарё вилоятига қилган сафарлари давомида одамларга қулай шарт-шароитлар яратиш, юзага келаётган муаммоларни бартараф этиш, жумладан аҳолини сифатли ичимлик суви билан таъминлаш бўйича аниқ вазифаларни белгилаб берган эдилар.\nЎзбекистон Республикаси Президентининг "Аҳолини ичимлик суви билан таъминланганлик даражасини ошириш ва унинг сифатини яхшилаш учун Ўзбекистон Республикасининг сув ресурсларини бошқаришни такомиллаштириш чора-тадбирлар тўғрисида"ги Фармон ижросини таъминлаш учун Қашқадарё вилоят "Сувтаъминоти" МЧЖ ходимлари томонидан муайян ишлар амалга ошириляпти. Фармон мазмун ва моҳиятидан келиб чиққан соҳа мутахассислари аҳолини тоза ичимлик суви билан таъминлашдаги хизматларини алоҳида эътироф этиш лозим. Бунда вилоятдаги ичимлик суви ишлаб чиқарувчи энг асосий бўғин ҳисобланган "Шаҳрисабз-Қарши" сув ишлаб чиқариш бўлими ходимларнинг самарали меҳнати натижасида воҳа аҳли табиатнинг бу бебаҳо неъматидан баҳраманд бўлиб келишяпти.\n-Сув-бу бебаҳо неъмат,-дейди "Шаҳрисабз-Қарши" сув ишлаб чиқариш бўлими бошлиғи Азимжон Темиров.-Давлатимиз раҳбарининг аҳолини ичимлик суви билан таъминлаш борасидаги кўрсатаётган ғамхўрликлари натижасида кейинги йилларда нафақат вилоятда, балки республикамизнинг кўпгина ичимлик суви етиб бормаган ҳудудлар аҳолиси ҳам бу неъматдан баҳраманд бўлаяптилар. Катта меҳнат ва маблағ ҳисобига барпо этилаётган сув йиғиш ва тарқатиш иншоотлари, янги қурилган ичимлик сув тармоқларидан оқилона фойдаланиш меъёрларига халқимиз қатъий амал қилсалар ўрнатилган ускунларнинг "умри" узаяди. Жамоамиз аъзолари ичимлик суви етказиб беришда халқимизга бундан кейин ҳам беминнат хизмат қилаверадилар.\nДўнг қишлоғи Шаҳрисабз туманидаги "Боғишмол" маҳалла фуқаролар йиғинининг аҳолиси зич жойлашган ҳудудлардан ҳисобланиб, бу ерда ичимлик суви билан таъминлашда муаммолар бор эди. 2020 йилда қишлоқда амалга оширилган хайрли ишлардан бири аҳолини сифатли ичимлик суви билан таъминланиши бўлди.\n"Дўнгқишлоқ" кўчаси 32-уйда истиқомат қилаётган Луқмон Пардаевнинг таъкидлашича, бир неча йилдан буён қишлоқда ичимлик сув муаммоси кузатиларди. Қишлоқда ягона бўлган ер ости сув тортиш насоси аллақачон ўз муддатини ўтаб бўлганлиги учун Қашқадарё вилоят "Халқ қабулхонаси"га қилинган мурожаат бугун ўз ечимини топди. Натижада замонавий сув йиғиш ва тарқатиш иншооти қурилиб, айни пайтда қишлоқ аҳли табиатнинг бу бебаҳо неъматидан баҳраманд бўлмоқдалар. Бу ишда фахрий ўқитувчи Асадуллохон Турсунов, қишлоқ оқсоқоли Зойир Файзиевлар ташаббускор бўлишди. -Халқимиз сувни азалдан улуғ неъмат деб билишган,-дейди меҳнат фахрийси, нуроний отахон Асадуллохон Турсунов. -Қишлоғимиз аҳолисининг ичимлик суви билан таъминланганлиги қалбларимизни мунаввар айлади. Ўрнатилган қувурлардан сув оқизилган куни қишлоғимизга ҳақиқий байрам бўлди, десам муболаға бўлмайди. Бунинг учун Муҳтарам Президентимизга кўп сонли нуронийлар номидан рахмат айтамиз.\nДарвоқе, бугун "боғишамол"ликларнинг кўп йиллик орзулари ушалди. Қишлоқда 4 километрга яқин ичимлик сув тармоғи тортилгач, 110 хонадон ундан баҳраманд бўлди.\nЯна бир ана шундай лойиҳа тумандаги "Хазара" ва "Олмазор" маҳаллалар фуқаролар йиғинида амалга оширилди. Маҳалла аҳолиси бир неча йилдан буфён "Танхоз" дарёсидаги сувдан ичимлик суви сифатида фойдаланиб келишарди. Ичимлик сув тармоқлари тортилгач, кўплар қатор "Рахмонов Бурхон Фахриддин ўғли" фермер хўжалиги иш юритувчиси, меҳнат фахрийси Бурхон Рахмоновнинг ҳам қувончи чексиз бўлди. Ушбу лойиҳаларни ООО "Пудана-Қувончбек" МЧЖ қурувчилари амалга ошириб, аҳолининг ичимлик сув таъминоти яхшиланишига ҳисса қўшдилар.\nAdmin. Жойлаштирган санаси: 19-12-2020, 00:40\nАсосий сахифа » Таҳлилий мақолалар » АСАДУЛЛО ОТАНИНГ ҚУВОНЧИ


● Барча мурожаатлар ичида энг зўри деб топилган савол:\n– Қандай қилиб мустақил ширкат тузса бўлади?\n● Мирзо Улуғбек туманининг Яланғоч даҳасидаги 101-уйда яшовчилар:\n– 3 йил муқаддам ширкат таркибига кирган эдик, аммо иш хом бўлган экан. ХУМШ кредит олишга қарор қилиб, банкнинг талабига кўра кредиторларга ўз уставини тақдим этди. Аммо уставда... бизнинг кўп қаватли уйимиз йўқ экан. Энди ширкат «Сизларнинг уйингиз бизнинг ҳисобда эмас экан» деган гапни рўкач қилмоқда. Нима қилиш керак?\n– Мустақил ширкат тузиш керак! Афтидан, сизлар яшайдиган уй қачонлардир ширкатга қўшилган, лекин бу нарса уставда мустаҳкамлаб қўйилмаган. Ширкат бошқарувининг бепарволиги, фаромушлиги оқибатида моҳиятан олганда, уйингиз ширкат таркибида, юридик жиҳатдан олганда эса ундай эмас. Жой мулкдорлари мажбурий бадаллари бўйича қарздорлик 1 млн 240 минг сўм ҳисоблаб чиқарилган бир алфозда сизлар яшайдиган уйдаги жой мулкдорларининг мажбурий бадаллар бўйича қарздорлиги 8 млн сўмни ташкил этаётган экан, қайси ширкат сизларни қучоқ очиб кутиб оларди дейсиз. Аммо уй аҳли бадаллар тўламас, умумий йиғилишларда қатнашмас, ХУМШ фаолиятининг муҳим масалалари бўйича қарор қабул қилмас экан, мустақиллик ўзанидаги ҳаракатларингиз ютуқ келтирмайди.\nМустақил ширкатни ташкил этиш механизми, мухтасар қилиб айтганда, қуйидагича. Барча жой мулкдорларининг 50 фоизидан ортиғи бундай ширкат ташкил этилишини ёқлаб овоз бермоғи лозим. Агар умумий йиғилишда барча мулкдорларнинг 50 фоизидан ортиғи иштирок этаётган бўлса, йиғилиш ваколатли ҳисобланади (Қонуннинг 10-моддаси). Одамларни йиғилишга тўплаш қийин иш. Шу сабабли ҳам, ширкатни ташкил этиш масаласи бўйича жой мулкдорларининг ёзма шаклда берган овозлари, агар унга қарашли жой манзили кўрсатилган бўлса, ҳисобга олинишига йўл қўйилади (Қонуннинг 10-моддаси), шунингдек ишончнома асосида вакил орқали ҳам шундай қилиш мумкин (Қонуннинг 21-моддаси). ХУМШни рўйхатдан ўтказиш учун керакли ҳужжатлар туркуми ПҚ-3-сон Низомнинг 4 ва 6-бандлари билан тартибга солинади. Ширкат уни қайта ташкил этмай туриб рўйхатдан ўтказилаётганда тақсимлаш баланси талаб этилмайди (ПҚ-3-сон Низомнинг 5-банди). Бундай кезлари у илгариги ширкат олдида ўз аъзоларининг мажбуриятлари бўйича ҳуқуқий ворис ҳисобланмайди (ПҚ-3-сон Низомнинг 6-банди). Бошқача қилиб айтганда, собиқ ХУМШ олдидаги жой мулкдорларининг қарзлари унинг ўзида қолаверади. Демак, собиқ ширкат янги ширкатдан бу қарзларни талаб қила олмайди, истак бўлган тақдирда эса, қарзни мустақил тарзда ўз фойдасига ундириши мумкин. Ширкатлар ташкил этиш борасида муфассал изоҳ ва тушунтиришларни Тошкент шаҳар ХУМШлар уюшмасида 250-15-54 телефон рақами орқали олиш мумкин.